title: Fleetwood Mac

text: Yhtyeen lauluja kirjoittivat nyt Christine McVien lisäksi myös Buckingham ja Nicks. Uusi kokoonpano osoittautui menestyksekkääksi, sillä vuonna 1975 julkaistu "Fleetwood Mac" myi 5 miljoonaa kappaletta. McVien pariskunta erosi vuonna 1976, ja myös Buckinghamin ja Nicksin suhde päättyi. Näistä tapahtumista sai innoituksensa Fleetwood Macin arvostetuin ja myydyin albumi "Rumours" (1977). Se voitti parhaan levyn Grammy-palkinnon ja on myynyt 40 miljoonaa kappaletta. "Rumours" oli vielä 2000-luvulle asti kaikkien aikojen kymmenen myydyimmän levyn joukossa.


title: Fleetwood Mac

text: Rumoursin myötä Fleetwood Mac aloitti suuren maailmankiertueen. Seuraava albumi oli Buckinghamin taiteellisella johdolla tehty kokeellinen tuplalevy "Tusk" (1979), joka ei kuitenkaan menestynyt "Rumoursin" tavoin.


title: Fleetwood Mac

text: 1980-luvulla yhtyeen jäsenet alkoivat tehdä soolouraa: tässä heistä menestyksekkäin oli Stevie Nicks, mutta myös Lindsey Buckingham saavutti arvostusta soolotuotannollaan.


title: Fleetwood Mac

text: Yhtye julkaisi 1980-luvulla kaksi levyä: "Mirage" (1982) ja "Tango in the Night" (1987), joista jälkimmäinen nosti heidät takaisin listojen kärkeen. Yhtyeessä oli kuitenkin sisäisiä ongelmia: Stevie Nicks kärsi lääkeriippuvuudesta, Mick Fleetwood meni henkilökohtaiseen konkurssiin, ja tyytymätön Lindsey Buckingham jätti yhtyeen ennen Tango in the Night -kiertuetta. Hänen tilalleen yhtyeeseen otettiin Billy Burnette ja Rick Vito.


title: Fleetwood Mac

text: Vuonna 1990 Fleetwood Mac julkaisi uudella kokoonpanollaan levyn "Behind the Mask", ja seuraavien vuosien aikana sekä Vito että Burnette lähtivät yhtyeestä. Vuonna 1993 Buckingham palasi esiintymään yhtyeeseen presidentti Bill Clintonin virkaanastujaisjuhlissa, mutta pian Nicks ilmoitti lähtevänsä yhtyeestä. Hänen tilalleen otettiin Dave Mason ja Bekka Bramlett, ja yhtye julkaisi levyn "Time" (1995), joka ei kuitenkaan menestynyt. Vuonna 1997 Fleetwood Mac palasi Rumoursin aikaiseen kokoonpanoonsa tekemään livelevyn "The Dance" ja maailmankiertueen. Christine McVie lähti yhtyeestä 1998. Vuonna 1998 Fleetwood Mac nimettiin Rock and Roll Hall of Fameen.


title: Fleetwood Mac

text: Yhtye jatkoi vuoden 1998 jälkeen nelihenkisenä ilman Christine McVietä ja teki albumin "Say You Will" (2003) ja vuonna 2009 "Unleashed"-kiertueen.


title: Fleetwood Mac

text: Vuonna 2012 Stevie Nicks kertoi Fleetwood Macin suunnittelevan soittavansa yhdessä taas vuonna 2013. Christine McVie palasi yhtyeeseen vuoden 2014 tammikuussa. Fleetwood Mac aloitti "On With The Show" -kiertueen syyskuussa 2014.


title: Fleetwood Mac

text: Lindsey Buckingham ja Christine McVie julkaisivat kesäkuussa 2017 uusista lauluistaan koostuvan albumin "Lindsey Buckingham/Christine McVie". Myös Mick Fleetwood ja John McVie soittavat albumilla, mutta koska Stevie Nicks ei ole mukana, albumia ei julkaistu Fleetwood Macin nimissä.


title: Fleetwood Mac

text: Suomessa Fleetwood Mac on esiintynyt Kulttuuritalolla Helsingissä 22.11.1968, 31.3.1969 ja 11.11.1969. Marraskuussa 1969 yhtye soitti samana iltana kaksi konserttia, joista jälkimmäisessä kuultiin kappaleet "Homework", "Man Of The World", "Like It This Way", "Only You", "I Believe My Time Ain't Long", "Stranger Blues", "Got A Mind To Give Up Living", "Oh Well", "Comin' Your Way", "Shake Your Money Maker", "Albatross", "Great Balls Of Fire" sekä "Jenny Jenny".


title: Fleetwood Mac

text: Fleetwood Macin oli tarkoitus esiintyä Helsingin Hartwall-areenalla 25.10.2013 osana Euroopan-kiertuettaan, mutta konsertti peruttiin.


title: Fleetwood Mac

text: Lähde: Allmusic


title: Pulkkosieni

text: Pulkkosieni ("Paxillus involutus") on Suomessa erittäin yleinen kellertävänruskea ja myrkyllinen "Boletales"-lahkon sienilaji.


title: Pulkkosieni

text: Pulkkosienen ruskeansävyinen lakki on 5–15 cm leveä. Sienen väri tummenee nopeasti koskettaessa. Nuorilla yksilöillä lakin reunat ovat kiertyneet alas. Pulkkosienen jalka on lakin tavoin ruskea ja tyveen päin suippeneva. Tiheässä olevat johteiset heltat ovat kellahtavanruskeat, ja ne voi irrottaa kuten tatilta, joiden kanssa pulkkosieni kuuluu samaan lahkoon.


title: Pulkkosieni

text: Pulkkosienen voi sekoittaa mustarouskuun ("Lactarius necator"). Pulkkosienen heltat eivät vuoda maitiaista lainkaan ja tummuvat nopeasti kun niitä koskee. Mustarouskun heltat vuotavat runsaasti pysyvästi valkoista nestettä.


title: Pulkkosieni

text: Pulkkosieni kasvaa erilaisissa metsissä, puistoissa, hakkuualueilla ja puutarhoissa. Sieni viihtyy erityisesti taajamien metsissä. Sientä voi tavata alkukesästä loppusyksyyn ja kanta on usein melko runsas.


title: Pulkkosieni

text: Pulkkosientä on ennen vanhaan käytetty melko runsaasti ruokasienenä, mutta nykyisin sitä pidetään myrkkysienenä. Pulkkosienen myrkyllisyyden aiheuttavaa yhdistettä ei tunneta, joskin epäiltynä on ainakin involutiini, joka on pulkkosienestä eristetty fenolijohdos. Pulkkosienen myrkyn arvellaan kuitenkin aiheuttavan herkistymistä tai keräytyvän elimistöön. Myrkyn vaikutus voimistuu syöntikertojen toistuessa. Se aiheuttaa elimistössä vakavan ruoka-aineallergiaa muistuttavan vasta-ainereaktion, jolloin kehittynyt vasta-aine tuhoaa veren punasoluja. Tämä voi johtaa veren rasvojen nopeaan sakkautumiseen sisäelinten hiussuoniin. Jatkuva pulkkosienen syönti saattaa johtaa jopa kuolemaan.


title: Pulkkosieni

text: Neuvostoliitossa sitä pidettiin kauppasienenä vuoteen 1981 saakka, jonka jälkeen sen myyminen kiellettiin poistamalla se kauppasienten luettelosta. Venäjällä pulkkosienet on perinteisesti keitetty ja suolattu. Siitä saatetaan tehdä myös salaattia. Joidenkin lähteiden mukaan sitä edelleen käytetään runsassatoisena ruokasienenä 2000-luvulla Venäjällä huolimatta siitä, että sitä pidetään myrkyllisenä ja että myös sienioppaat pitävät sitä myrkyllisenä. Sienen nimi on "svinuška tonkaja" ("ohut porsas"), mutta sitä kutsutaan myös nimillä "svinuška tonkonogaja" ("ohutjalkainen porsas"), "svinoje uho" ("siankorva") tai "dunka".


title: Kuvainpalvonta

text: Kuvainpalvonta eli ikonolatria on haukkumanimi sellaisille uskonnollisille ja kulttuurillisille käytännöille, joissa huomion kohteena näyttäisi päällisin puolin tarkasteltuna olevan kuva tai patsas. Kuvainpalvonta voi kohdistua väitettyihin epäjumaliin tai se voi liittyä saman uskonnon toisten lahkojen toimintaan.


title: Kuvainpalvonta

text: Reformaation aikana protestantit syyttivät katolista kirkkoa kuvainpalvonnasta, sillä sen pyhäköissä on usein runsaasti pyhimysten kuvia ja krusifiksejä. Vaikka katolinen kirkko katsookin palvonnan sijasta vain kunnioittavansa näitä kuvia, liittyi reformaatioon kuvien tuhoamista. Tällöin syntyi ikonoklasmia.


title: Euroopan komission puheenjohtaja

text: Euroopan komission puheenjohtaja johtaa Euroopan komissiota apunaan joukko komissaareja, joita on yksi kustakin EU:n jäsenmaasta. Amsterdamin sopimuksen artikla 219 määrittelee puheenjohtajan tehtävät seuraavasti: "Komission toiminnan poliittisesta ohjauksesta huolehtii sen puheenjohtaja." Komission puheenjohtajan nimittävät jäsenvaltioiden hallitukset Eurooppa-neuvostossa, ja nimityksen hyväksyy tämän jälkeen Euroopan parlamentti.


title: Euroopan komission puheenjohtaja

text: Vuonna 2009 voimaan astunut Lissabonin sopimus määrää, että komission puheenjohtajan valinnassa otetaan huomioon eurovaalien tulokset. Vuoden 2014 europarlamenttivaaleissa neljä puoluetta (EPP, S&D, ALDE ja vihreät) nimitti kärkiehdokkaan (ns. "Spitzenkandidat") vaaleihin. Eurooppa-neuvosto esitti tehtävään vaaleissa eniten ääniä saaneen EPP:n ehdokasta Jean-Claude Junckeria. Eurooppa-neuvostossa vain Unkarin pääministeri Viktor Orbán ja Ison-Britannian pääministeri David Cameron vastustivat Junckerin valintaa.


title: Euroopan komission puheenjohtaja

text: Helmikuussa 2018 Euroopan parlamentti hyväksyi päätöslauselman, jonka mukaan vuoden 2019 vaalien jälkeen se ei hyväksyisi komission puheenjohtajaksi henkilöä, joka ei ole ollut minkään puolueen kärkiehdokas. Helmikuussa 2018 Eurooppa-neuvosto puolestaan kielsi, että vaaleissa eniten ääniä saavan puolueen ehdokkaasta tulisi automaattisesti komission puheenjohtaja, mutta toimielimen puheenjohtaja Donald Tuskin mukaan kärkiehdokkaana olemisesta olisi ehdokkaalle etua valintaprosessissa.


title: Lehmäntatti

text: Lehmäntatti ("Leccinum scabrum") on tattien heimoon kuuluva syötäväksi kelpaava ruokasieni. Lajilla on kansanomainen nimitys löpö.


title: Lehmäntatti

text: Lehmäntatin kookas ja kupera lakki on 5–15 cm leveä ja väriltään ruskeansävyinen. Lakin pintakelmu ei ole tahmea märkänäkään. Sienen valkea malto on pehmeää ja hajutonta. Pillit ovat nuorena harmaan valkeat, mutta sienen vanhetessa siihen ilmestyy ensin ruskeita täpliä, kunnes pillistö muuttuu kokonaan likaisen ruskeaksi. Sienen pitkä ja hoikka jalka on vaaleanharmaa, ja siinä on tummia pisteitä. Vanhoilla yksilöillä lakki on toukkainen ja pehmeä.


title: Lehmäntatti

text: Valkolehmäntatti ("Leccinum niveum") muistuttaa lehmäntattia, mutta sen väri on kokonaan valkoinen. Lehmäntatin voi sekoittaa myös koivun- ("Leccinum versipelle"), haavan- ("Leccinum aurantiacum"), männyn- ("Leccinum vulpinum") ja lehtopunikkitattiin ("Leccinum populinum"). Lajia tavataan soistuneissa metsissä.


title: Lehmäntatti

text: Lehmäntatin itiöemiä tavataan kesä-lokakuussa kaikenlaisissa metsissä koivujen seuralaisena. Lehmäntatti on koivun mykorritsasieni. Laji on yleinen koko Suomessa.


title: Lehmäntatti

text: Sienen maku on mieto ja etenkin nuoret, vielä kiinteät yksilöt kelpaavat ruokasieneksi. Pehmeä ja vetinen malto kuitenkin estää sienen säilönnän, ja kuivaaminen tai pakastaminen sitkistää sienen.


title: Ariovistus

text: Ariovistus oli ensimmäisellä vuosisadalla eaa. elänyt sveebien germaaniheimon päällikkö. Noin vuonna 71 eaa. gallialaiset arvernien ja sekveenien heimot pyysivät sveebejä apuun heeduja vastaan. Sveebien joukko ylitti Reinin Ariovistuksen johdolla. Vuonna 61 eaa. sveebit löivät heedut, mutta alistivat pian myös muut gallialaisheimot ja perustivat Galliaan germaanivaltakunnan.


title: Ariovistus

text: Julius Caesar puolestaan löi Ariovistuksen joukot 58 eaa. ja hääti germaanit Galliasta. Ariovistus kuoli taistelussa saamiinsa vammoihin Germaniassa. Caesar kuvaa Ariovistusta vastaan käymäänsä sotaa teoksessaan "Gallian sota".


title: Gare Saint-Lazare

text: Saint Lazaren rautatieasema () on yksi SNCF:n ("Société Nationale des Chemins de fer Français") kuudesta suuresta asemasta Pariisissa. Asema sijaitsee Pariisin VIII kaupunginosassa, julkisivu Saint-Lazare -kadun suuntaan. Asemalta on yhteyksiä Länsi-Ranskaan, mutta asemaa käyttävät ovat pääasiassa Pariisin ympäristössä matkustavia, joka tekee asemasta matkustajamäärässä laskettuna Pariisin toiseksi suurimman, noin 100 miljoonalla matkustajalla vuodessa.


title: Gare Saint-Lazare

text: Saint Lazaren aseman historia alkaa vuodesta 1837, jolloin avattiin rautatie Pariisista Saint-Germainiin. Asema tehtiin tuolloin väliaikaisesti puusta, ja se sijaitsi Place de l'Europe:lla.


title: Gare Saint-Lazare

text: Vuonna 1841 tehtiin toista väliaikaista asemaa, tällä kertaa tiilistä, rue de Stockholm -kadulle. Péreiren veljesten, jotka olivat tämän rautatien perustajia, tarkoituksena oli pidentää rautatietä kohti Pariisin keskustaa, mutta kaupunkilaisten vastustuksen johdosta projekti hylättiin samana vuonna.


title: Gare Saint-Lazare

text: Kolmas asema rakennettiin nykyiselle paikalleen rue du Havre -kadulle, arkkitehti Eugène Flachat johdolla. Työt kestivät vuodesta 1842 vuoteen 1853.


title: Gare Saint-Lazare

text: Vuoden 1889 maailmannäyttelyä varten asemaan tehtiin tärkeä laajennus arkkitehti Jules Lischin johdolla, joka antoi asemalle sen nykyisen ulkonäön. Samaan aikaan rakennettiin aseman eteen hotelli Terminus, johon pääsi asemalta katettua käytävää pitkin.


title: Gare Saint-Lazare

text: Nykyään Saint Lazaren asemalla on 27 raidetta ja sieltä on jatkoyhteydet Pariisin metroon, linja-autoihin ja RER-juniin.


title: Heedut

text: Heedut tai haedut () olivat kelttiläinen heimo, joka asui Gallian keskiosissa, suunnilleen nykyisen Bourgognen alueella. Heedut asuivat pääosin Saônen ja Loiren välimaastossa, ja heidän tärkein kaupunkinsa oli Bibracte.


title: Heedut

text: Heedut olivat olleet roomalaisten liittolaisia jo vuodesta 121 eaa. Kun sekveenit hyökkäsivät heidän kimppuunsa sveebien avustuksella, heedut pyysivät apua Rooman senaatilta. Heidän avunpyyntöönsä ei kuitenkaan vastattu. Caesar löi Galliaan asettuneet sveebit 58 eaa. ja palautti heeduille heidän entisen asemansa. Tästä huolimatta heedut liittyivät gallialaisten heimojen kapinaan Caesaria vastaan vuonna 52 eaa. Vercingetorixin antauduttua Alesiassa heedut palasivat Rooman liittolaisiksi. Augustuksen ollessa keisarina heedut saivat civitas foederatan eli liittolaiskansan aseman, ja he muuttivat Bibractesta uuteen pääkaupunkiin Augustodunumiin (nykyinen Autun).


title: Heedut

text: Kun Galliassa puhkesi vuonna 21 kapina korruptoituneen hallinnon, korkeiden verojen ja velkaantuneen ylhäisön vuoksi, oli toinen tärkeimmistä johtajista treverien Julius Floruksen ohella heedujen Julius Sacrovir. Molemmat olivat saaneet Rooman kansalaisuuden ja olivat gallialaisten apuvoimien komentajia. Kumpikin yritti kaapata vallan omassa heimovaltiossaan. Yritys päättyi huonosti: treverit hylkäsivät pian Floruksen, ja huolimatta Sacrovirin onnistuneesta heedujen uuden pääkaupungin Augustodunumin valloituksesta legioonat kukistivat hänet nopeasti. Kumpikin johtaja teki itsemurhan. Heedut tukivat kapinan alussa Sacroviria, mutta luopuivat tästä pian .


title: Heedut

text: Vuonna 48 heedut olivat jo roomalaistuneet, ja heeduista tuli ensimmäinen Gallian heimoista, jonka ylimyksistä saattoi tulla Rooman senaattoreita.


title: Dm9

text: Dm9 ("Porkkana"-kiitojuna) oli Valtionrautateiden käytössä ollut, Valmet lentokonetehtaan vuosina 1965–1966 valmistama kolmevaunuinen dieselmoottorijuna. Valmistajan tuotenimi oli M-juna 2.


title: Dm9

text: Kaksi junayksikköä on museoituna Haapamäellä: numerot 5121–5122 ja 5123–5612–5124.


title: Dm9

text: Rautatiehallitus tilasi vuonna 1961 yhteensä 15 Dm9-junayksikköä Helsingin lähiliikenteeseen. Tilauksiin tehtyjen muutoksien jälkeen lopulliseksi määräksi tuli 12 junaa, koska 3 junaa valmistettiinkin Dm8-sarjaan. Suunnittelussa pohjauduttiin Dm8-junien teknisiin ratkaisuihin, mutta sisustuksen tuli vastata paikallisliikennekäyttöä. Tärkeimmät ajo-ominaisuudet ja huippunopeus 140 km/h olivatkin yhtäläiset Dm8-junien kanssa. Rakenne poikkesi vain matkustamotilojen järjestelyjen, eteistilojen ja sivuovien rakenteen kohdalla. Samassa yhteydessä Valmet oli tarjonnut myös vaihtoehtoja kolmevaunuisista sähköjunista pohjautuen Dm9-junan korirakenteeseen ja ASEA:n sähkölaitteisiin.


title: Dm9

text: Dm9-junayksikkö koostui Dm8:n tapaan kahdesta ohjaamolla ja moottorilla varustetusta vetovaunusta ja yhdestä keskivaunusta. Tarvittaessa tällaisia yksiköitä voitiin kytkeä yhteen enintään kolme muodostaen yhdeksän vaunun pituisen junan. Risteysasemilla yksiköt saatettiin irrottaa toisistaan, jolloin ne jatkoivat matkaansa eri määräasemille. Yhteenkytkentä onnistui myös Dm8-sarjan kanssa.


title: Dm9

text: Junia käytettiin lähiliikenteessä talvella 1965 Helsingistä käsin Kirkkonummella ja Riihimäellä. Kuukauden liikennöinnin jälkeen päätettiin koko valmistumassa oleva Dm9-sarja siirtää kaukoliikenteen palvelukseen. Päätös tehtiin jo ennen kuin kaikki junat oli valmistettu. Kaukoliikenteessä niillä ajettiin ensin Helsingistä Turkuun. Myöhemmin myös Vaasaan, Savonlinnaan ja Kuopioon. Lisäksi niillä ajettiin reittiä Naantali–Turku–Jyväskylä sekä joinain kesäviikonloppuina Helsingistä Hankoon.


title: Dm9

text: Koska kaikki junat toimitettiin ilman kaukoliikenteen olennaista varustelua, tehtiin niihin jälkeenpäin muutostöitä. 1970-luvun alkupuolella kaikkien junien keskivaunuihin lisättiin keittiöt ja ensimmäisen luokan osastot kuten Dm8-junissa oli. Muutostöiden jälkeen voitiin junia käyttää samoilla reiteillä yhdessä Dm8-sarjan junien kanssa. Paikkamuutoksien jälkeen junassa oli yhteensä 200 paikkaa (2. lk: 178 ja 1. lk: 22), kun alun perin junassa oli 232 toisen luokan matkustajapaikkaa.


title: Dm9

text: Vuodesta 1973 alkaen Dm9-junat toimivat samoissa tehtävissä Dm8-junien kanssa hoitaen liikennettä väleillä Helsinki–Turku, Turku–Jyväskylä, Helsinki–Pori, Helsinki–Vaasa ja Helsinki–Savonlinna. Viimeisenä palveluspaikkana (26.5.1990 saakka) Dm9-junilla oli Turun ja Uudenkaupungin välinen rataosuus. Dm9 oli myös viimeinen Helsingin satamaradalla Katajanokalle ajanut matkustajajuna syyskesällä 1980.


title: Dm9

text: Vuonna 1990 Dm9-junilla hoidettiin Tampereen asuntomessujen aikaista joukkoliikennettä rautatieasemalta Lapinniemeen, jossa oli asuntomessujen päänäyttelyalue. Tällöin Porkkana ei ollut enää vakinaisessa liikenteessä.


title: Dm9

text: Junaa käytettiin 1970-luvun puolivälissä satunnaisesti myös Rauman radalla. Paikalliset antoivat sille lempinimen ”muretteri” eli porkkana, jolla nimellä juna arkikielessä myös tunnettiin.


title: Dm9

text: Dm9-junat suunniteltiin ja rakennettiin Tampereella Valmetin lentokonetehtaalla Dm8-junien pohjalta. Ne varustettiin italialaisilla Breda-pyörrekammiodieseleillä, joiden pehmeä ja suhteellisen hiljainen ääni tuli leimaa-antavaksi koko junatyypille. Telit ja vaunujen väliset ylikulkutunnelit olivat sveitsiläistä SIG-valmistetta. Vaihteiston ja voimansiirron toimitti Self-Changing Gears Ltd Englannista. Myös sähkö- ja lämmitysjärjestelmät hankittiin Britanniasta J.Stone & Co Ltd:n suunnittelemana.


title: Dm9

text: Moottori on ahdettu 12-sylinterinen 180 asteen V-moottori, jossa sylinterit ovat makaavassa asennossa vastakkain toisiinsa nähden. Tyyppi on Isotta Fraschini/Breda D19/SC12P. Vetovaunujen moottorit eivät ole suorassa yhteydessä toisiinsa. Tehon ja kierrosluvun säätö on toteutettu erillisen sähköohjatun tehonsäätölaitteen avulla. Rakenteeltaan vastaavia moottoreita tyyppiä D19/SA12P ja D19/SB12P on käytetty Italian rautateiden ALn880- ja ALn442-sarjojen dieselmoottorijunissa jo 1940-luvun puolivälistä lähtien.


title: Dm9

text: Moottorin käyttövoima välitetään vetovaunuissa momentinmuuntimen, vaihteiston ja suunnanvaihtolaitteen kautta kardaaniakseleilla vaunun etupäässä olevaan vetoteliin. Molemmat vetotelin pyöräkerrat ovat vetäviä. Moottori käyttää myös junan apulaitteita vesipumppua, generaattoria ja ilmakompressoria. Junassa on paineilman tuottoa varten kompressori Knorr-Bremse AG:n tyyppiä VV110/200 ja 250 litran pääsäiliö.


title: Dm9

text: Korirakenne on tehty levyistä ja profiileista kaari- ja pistehitsausta käyttäen. Kori on kupariseostettua teräslevyä seinissä 1,5 mm ja katossa 2 mm vahvuudessa. Teräsrakenteet on suojattu korroosiota vastaan sinkkikromaattimaalilla ja bitumimassalla. Katon rakenteita ja telien akselinkäyttölaitteita on vahvistettu Dm8-juniin nähden.


title: Dm9

text: Sisäpuoli on eristetty 50 mm lasivillalla ja pintaverhoilu on kiinnitetty koriin puulistoilla. Pintaverhoiluna lattiassa on 15 mm filmivanerin päällä muovimatto, seinissä IKI-laminaatti ja katossa rei’itetty kovakuitulevy. Kaksinkertaiset ikkunat ovat karkaistua securit-lasia ja ne on kiinnitetty kiilakumitiivisteellä. Osa ikkunoista on avattavia. Matkustajien käytettävissä olevat ulko-ovet ovat sähköisesti ohjattuja paineilmakäyttöisiä taitto-ovia kuten Sm1- ja Sm2-junissa.


title: Dm9

text: Sisustuksen ja muotoilun on suunnitellut sisustusarkkitehti Olavi Hänninen. Istuimet on verhoiltu vetovaunuissa sinisellä ja keskivaunuissa punaisella kankaalla. Matkatavaroita varten on hyllyt osastojen ulkoseinillä. Matkustaja- ja eteisosastojen katossa on loisteputkivalaistus. Vessoissa on lämmitys, peilit ja lämmin vesi.


title: Dm9

text: Valmistajan koeajotulosten mukaan kiihdytysaika suoralla tasaisella radalla välillä 0–80 km/h on 1 min 26 s ja välillä 0–100 km/h 2 min 18 s.


title: Daniel-François-Esprit Auber

text: Daniel-François-Esprit Auber (29. tammikuuta 1782 Caen – 13. toukokuuta 1871 Pariisi) oli ranskalainen säveltäjä, joka tuli tunnetuksi ennen kaikkea oopperoistaan.


title: Daniel-François-Esprit Auber

text: Auber syntyi Caenissä, Normandiassa. Hän oppi jo nuorena soittamaan useita instrumentteja muun muassa ensimmäisen opettajansa, tirolilaisen säveltäjän Josef Alois Ladurnerin johdolla. Kaksikymmentävuotiaana hän matkusti Lontooseen viimeistelemään kauppaopintojaan. Palattuaan Ranskaan hän aloitteli säveltäjänuraansa muun muassa säveltämällä viulukonserton, jonka saama ylistys rohkaisi häntä koettamaan koomisen oopperan "Julien" uudelleensovitusta. Hän meni italialaisen säveltäjän Luigi Cherubinin oppiin kehittyäkseen oopperasäveltäjänä. Auberin yksinäytöksisen oopperan "Le séjoir militairen" saaman kylmänkiskoisen vastaanoton jälkimainingeissa säveltäjä kuitenkin jätti musiikin muutamaksi vuodeksi kokonaan. Asiat muuttuivat vuonna 1819, kun Auberin isä kuoli. Liiketoimet olivat myös menneet huonosti ja Auber päätti palata sävellystyöhön. Hän sai Cherubiniltä kolme librettoa sävellettäväksi. Hänen oopperansa "Le testament et les billets-doux" samalta vuodelta ei räjäyttänyt pankkia, mutta säveltäjä ei lannistunut vaan palasi työhön. Seuraavana vuonna hänen säveltämästään kolminäytöksisestä "La bergère châtelainestä" tuli ensimmäinen lenkki pitkässä menestysten ketjussa.


title: Daniel-François-Esprit Auber

text: Vuonna 1822 Auber aloitti yhteistyön libretisti Eugène Scriben kanssa. Auberin suurin menestys tuli ooppera "La muette de Portici" vuonna 1828 – sen alkusoittoa, lauluja ja kuoro-osuuksia lauleskeltiin ympäri Eurooppaa. Duetto ”Amour sacré de la patrie” otettiin vastaan uuden marseljeesin tavoin. Vuonna 1842 Auber valittiin Cherubinin seuraajaksi Pariisin konservatorion johtoon. Hän oli myös Kunnialegioonan jäsen vuodesta 1825.


title: Daniel-François-Esprit Auber

text: Pariisin oopperalle johtava katu on nimeltään Rue Auber ja läheinen metroasema on myös nimetty säveltäjän mukaan Auberiksi.


title: Ihmiskirppu

text: Ihmiskirppu ("Pulex irritans") on kirppujen ("Siphonaptera") lahkoon kuuluva loinen, joka on erikoistunut pääasiassa ihmiseen. Aikuisena ihmiskirpun naaras on kooltaan 2,5 - 3,5 mm ja koiras 2,0 - 2,5 mm. Ihmiskirppuja voi löytyä myös koirista, rotista, sioista, kauriista ja ketuista. Suomesta laji on hyvän hygienian ja kuivan huoneilman ansiosta lähes hävinnyt, mutta se voi siirtyä Suomeen esimerkiksi matkailijoiden mukana. Se on muiden kirppujen tavoin erinomainen hyppääjä ja voi levitä ihmisestä toiseen nopeastikin, esimerkiksi kouluissa tai päiväkodeissa. Vaikka yksittäisen kirpun purema on vain ärsyttävä ja kutiseva, kirput voivat levittää myös tauteja, ja siksi niistä on hyvä päästä mahdollisimman pian eroon. Ihmiskirppu voi levittää myös Yersinia pestis bakteeria, joka voi aiheuttaa paiseruttoa. Muita ihmiskirpun kanssa loisivia tai pöytävierassuhteessa eli kahden eliölajin välisessä vuorovaikutussuhteessa eläviä bakteereja ovat Rickettsia typhi ja Rickettsia felis, alkueläimiin kuuluva Nosema pulicis, sukkulamatoihin kuuluva Steinernema carpocapsae ja hohtokiilupistiäisiin kuuluva Bairamlia fuscipes.


title: Ihmiskirppu

text: Suomessa ihmisiä purevat kirput ovat nykyisin useammin lintujen tai nisäkkäiden kirppuja, jotka ovat hypänneet vahingossa ihmiseen hänen ollessaan tekemisissä eläinten kanssa. Ne häviävät yleensä asumuksista kunnon siivouksella. Toisinaan on tarpeen puhdistaa kaikki ihmisiin kosketuksissa oleva kangasmateriaali. Lintukirppuja voi siirtyä asumuksiin linnunpöntöistä tai kanaloista niitä puhdistettaessa ja nisäkkäiden kirppuja esimerkiksi koiran tai kissan mukana. Ihmiskirpun selästä puuttuu muiden kirppujen kampamainen rakenne, mutta varmaan lajinmääritykseen tarvitaan mikroskooppi.


title: Ihmiskirppu

text: Ihmiskirpun tunnettuja saalistajia ovat kiiltotunkkarit ("Alphitobius laevigatus"), petopunkit ("Mesostigmata"), valeskorpionit ("Pseudoscorpionida"), muurahaiset ("Formicidae") ja kovakuoriaiset ("Coleoptera").


title: Kirput

text: Kirput (Siphonaptera) on hyönteislahko, jonka lajit ovat nisäkkäiden ja lintujen loisia. Kirput kasvavat yleensä 1,5–4,5 mm kokoisiksi. Ne lisääntyvät enimmäkseen eläinten pesissä ja aikuiset siirtyvät hyppäämällä eläimestä toiseen niiden ollessa tekemisissä keskenään. Kirppujen munat voivat säilyä pitkäänkin hyvissä oloissa.


title: Kirput

text: Monet kirppulajit ovat erikoistuneet tiettyihin isäntäeläimiin, eivätkä ne tule pitkään toimeen muissa eläimissä, vaikka saattavatkin välillä purra myös muita lajeja. Jotkin kirput levittävät tauteja ja huonon hygienian oloissa nämä voivat olla suurempi haitta kuin itse kirput. Tunnetuin esimerkki kirppujen levittämästä taudista on rutto, joka levisi keskiajalla. Ruttoa levittivät mustarottien kirput, jotka olivat yleisiä ihmisasumuksissa ja purivat usein myös ihmisiä.


title: Kirput

text: Kirppujen fossiiliaineisto on vähäistä. Jonkin verran löydöksiä on eoseeni- ja mioseenikautisista meripihkoista eli alle 56 miljoonan vuoden takaa. Lisäksi vuonna 2012 julkaistiin löydös jura- ja liitukaudella kiveen fossiloituneista, nykyisiin verrattuna jättiläismäisistä kirpuista. Etäisesti kirppuja muistuttavien hyönteisten fossiileja tunnetaan myös australialaisesta Koonwarran esiintymästä, joskin näiden yhteys nykyisiin kirppuihin on kyseenalainen.


title: Kirput

text: Kirput ovat sivusuunnassa litteitä, tummanruskeita ja siivettömiä ulkoloisia, jotka imevät ravinnokseen isäntäeläimen verta. Kirpuilla on muiden hyönteisten tapaan kolme jalkaparia, joista takimmaisin pari on hyvin kehittynyt ja mahdollistaa kirpun hyppäämisen isäntäeläimen karvoihin. Eri kirppulajit eroavat niiden kitiinipiikkirivien eli stenidioiden ja pään muodon perusteella. Kitiinipiikkirivejä voi olla kaksi; genaalikampa sijaitsee pään alareunassa ja pronotaalikampa pään ja keskiruumiin rajalla. Joiltakin lajeilta, esimerkiksi supikoiran kirpulta, molemmat kammat voivat puuttua kokonaan ja joillakin on vain toinen kammoista. Myös kampojen pituutta ja niiden piikkien määrää käytetään apuna lajintunnistuksessa. Naaraskirppu on suurempi kooltaan kuin uroskirppu ja kirput ovat normaalisti 1–6 millimetriä pituudeltaan.


title: Kirput

text: Kirppujen elämänkierto on täydellinen eli munasta kehittyy ensin toukkamuoto, joka luo nahkansa kahteen kertaan ennen koteloitumistaan. Kotelosta vapautuu sopivissa olosuhteissa aikuinen kirppu. Koko elämänvaiheen pituus on noin kolme viikkoa, mutta jos olosuhteet eivät ole otollisia, elämänkierto voi kestää jopa useita vuosia.


title: Kirput

text: Tunnetuimpia kirppulajeja lienevät


title: Nasaret

text: Nasaret (, ) on kaupunki Galileassa Pohjois-Israelissa. Se sijaitsee 31 kilometriä Galileanmereltä eli Genesaretinjärveltä ja noin yhdeksän kilometriä Taaborin vuorelta. Kaupunki on Uudessa testamentissa Jeesuksen vanhempien Marian ja Joosefiin kotikaupunki. Nasaretin väkiluku oli vuoden 2016 lopussa 75 922.


title: Nasaret

text: Nasaretin varhaista historiaa tunnetaan melko huonosti. Alueella sijaitsi kanaanilaisia asutuskeskuksia, kuten Akko ja Megiddo ja ennen 1000-lukua eaa. Nasaretin lähettyvillä tiedetään olleen asutusta, mutta itse kaupungin alueelta näin varhaisia merkkejä asutuksesta ei ole löydetty. Nasaretia ei myöskään mainita Vanhassa testamentissa. Sitä vastoin Nasaret mainitaan useaan otteeseen Uudessa testamentissa. Jeesuksen ajan Nasaretin on pitkään uskottu olleen eristyksissä ollut pikkukylä, jossa oli noni 1 000 asukasta. Sittemmin on kuitenkin löydetty esimerkiksi roomalaisen kylpylän rauniot ja Nasaretilla on mahdollisesti ollut läheiset yhteydet lähellä sijainneeseen roomalaiseen Sepforiksen kaupunkiin. Jerusalemin temppeli tuhottiin vuonna 70 jaa. kaupungin piirityksen jälkeen ja Sepforikseen saapui huomattava joukko juutalaisia pakolaisia. Nasaretin asukkaat saivat mahdollisesti elantonsa myymällä maatalous- ja käsityötuotteita noin 20 000 asukkaan Sepforikseen, mutta sitä ei mainita lainkaan tuon ajan Talmudissa, eikä sitä mainitse myöskään Josephus. Nasaretin ympäristöön rakennettiin kuitenkin juutalaisia hautoja. Juutalaisuus säilyi Nasaretin valtauskontonsa 300-luvulle saakka. Ensimmäiset kristityt kuuluivat ehkäpä Jeesuksen sukuun. Konstantinoksen käännyttyä kristinuskoon Nasaretista tuli tärkeä pyhiinvaeltajien pysähdyspaikka. Samoilta ajoilta on peräisin myös Marian ilmestyksen kirkko. Juutalaiset olivat muuttaneet pääasiassa muualle vuoden 365 jälkeen ja kristinuskosta tuli alueen valtausko.


title: Nasaret

text: Islaminuskoiset arabit valtasivat Palestiinan vuonna 637. Jeesus on merkittävä hahmo myös Koraanissa, mutta tästä huolimatta Nasaretin merkitys varhaisella muslimikaudella oli vain vähäinen. Kaupungissa oli edelleen joitakin pyhiinvaelluskohteita, mutta se oli jäänyt selvästi Jerusalemin varjoon. Ristiretkeläiset valtasivat alueen vuonna 1098 ja he korjauttivat rapistumaan päässeen Marian ilmestyksen kirkon. Kreikkalaisortodoksinen kirkko perusti puolestaan Pyhän Gabrielin kirkon. Saladin pakotti ristiretkeläiset hylkäämään kaupungin Hattinin taistelun aikaan 4. heinäkuuta 1187. Fredrik II sai neuvoteltua pyhiinvaeltajille kapean reitin Nasaretiin Akkosta ja vuonna 1251 siellä vieraili Ludvig IX vaimoineen. Vuonna 1263 mamelukkisulttaani Baibars ajoi ristiretkeläiset Palestiinasta ja hävitti Nasaretin kristityt rakennukset. 1300-luvulla fransiskaanien joukon sallittiin asettua Marian ilmestyksen kirkon raunioiden lähettyville, mutta heidät karkotettiin vuonna 1548. Vuonna 1620 Osmanien valtakuntaan kuulunutta aluetta hallinnut druusiemiiri Fakhr ad-Din salli fransiskaanien rakennuttaa paikalle pienen kirkon ja he alkoivat järjestää retkiä pyhiinvaeltajille lähistön pyhille paikoille. Vuonna 1730 Dhahir al-Umar salli heidän rakennuttaa suuremman kirkon, joka oli pystyssä aina vuoteen 1955, kunnes se purettiin nykyisen tieltä. Napoléon Bonaparten joukot miehittivät Nasaretia jonkin aikaa vuonna 1799 ja myöhemmin alueen valtasivat Egyptin Ibrahim paššan joukot. Ibrahim avasi alueen eurooppalaisille lähetyssaarnaajille ja kauppiaille, joiden asema säilyi vaikka osmanit kukistivatkin Ibrahimin hieman myöhemmin. 1800-luvun lopulla Nasaretin väestön valtaosan muodostivat arabikristityt ja siellä oli myös kasvava eurooppalainen yhteisö.


title: Nasaret

text: Palestiinan brittiläisen mandaattialueen aikana Nasaret oli paikallisen hallinnon keskus. Työvoiman kysynnän lisääntymisen myötä kasvoi myös siirtolaisuus ja Nasaretista muodostui Galilean suurin kaupunkikeskus. Monet uusista muuttajista olivat muslimeja, jotka olivat jääneet maattomiksi sionistien ostaessa maata Jisreelin laaksossa. Vuosien 1936–1939 arabikapinan aikana Izz ad-Din al-Qassamin seuraajat surmasivat brittejä Galileassa edustaneen Lewis Andrewsin anglikaanisen kirkon edessä Nasaretissa vuonna 1937. Samana vuonna Peelin komissio suositteli Nasaretin liittämistä ehdotettuun arabivaltioon ja kaupunki annettiin arabivaltiolle myös Yhdistyneiden kansakuntien Palestiinan jakosuunnitelman mukaan vuonna 1947. Israelin itsenäisyyssodan syttyessä marraskuussa 1947 kaupungista tuli alueen pakolaisten määränpää. Golanin prikaati valtasi kaupungin Arabien vapautusarmeijalta 16. heinäkuuta 1948. Toisin kuin monissa muissa alueen kaupungeissa sen asukkaat eivät paenneet. Nasaret kasvoi seuraavien vuosikymmenten aikana huomattavasti ja muslimien määrä ylitti lopulta kristittyjen määrän. Poikkeustila oli voimassa Nasaretissa aina vuoteen 1966 saakka ja vuonna 1957 rakennettiin Nasaret Illitin (Ylä-Nasaret) juutalainen asutuskeskus. Nasaret on edelleen pääsääntöisesti arabien asuttama ja sitä pidetään joskus Israelin arabipääkaupunkina. Poliittisten jännitteiden takia kaupungissa on ajoittain esiintynyt levottomuuksia.


title: Nasaret

text: Nasaret on yksi Galilean arabien talouden keskuksista. Teollisuus ja turismi ovat tärkeimpiä elinkeinoja. Monet paikalliset matkustavat töihin Haifanlahden alueelle tai myös Nazaret Illitiin, jossa on esimerkiksi elintarvike- ja tekstiiliteollisuutta. Töitä on myös Jisreelin laakson juutalaisissa keskuksissa.


title: Nasaret

text: Vuoden 2016 lopussa Nasaretin asukasluku oli 75 922. Nasaret on Israelin suurin arabikaupunki. Arabien valtaosa on nykyisin muslimeja. Kristittyjen osuus on noin 34 %, kun se vielä vuonna 1961 oli 52 %.


title: Nasaret

text: Nasaret on melko tyypillinen Välimeren alueen vuoristokaupunki. Sen rakennukset noudattelevat Lähi-idän eri aikakausien tyylejä. Kaupungin keskipiste on vanhankaupungin souk. Perinteiset talot ovat kaksikerroksisia, tiilikattoisia ja niihin kuuluu tavallisesti sisäpiha. Monet niistä on rakennettu 1800-luvulla tai 1900-luvun alussa. Osa rakennuksista on hylätty huonosti suoritettujen uudistusten takia. Kaupungin reunamat on rakennettu harvempaan ja rakennukset ovat suurempia. Jeesuksen vanhempien kotikaupunkina Nasaretissa on useita Mariaan ja Joosefiin liittyviä kohteita. Monien historia on kansanperinteessä arkeologisia todisteita paljon pidempi. Kaupungin tärkein pyhä paikka on Marian ilmestyksen luola, jossa Uuden testamentin mukaan enkeli Gabriel kertoi Marialle tästä tulevan Jeesuksen äiti. Luola on osa Marian ilmestyksen kirkkoa, joka on nykymuodossaan rakennettu vuonna 1955. Pyhän Joosefin kirkko on rakennettu vuonna 1914, mutta se sijaitsee suurin piirtein keskiaikaisen kirkon paikalla. Pyhän Gabrielin kreikkalaisortodoksinen kirkko sijaitsee lähteellä, josta vesi neitsyeen kaivolla sen lähellä on peräisin. Paikka oli tärkeä pyhiinvaelluskohde Bysantin valtakunnan ja ristiretkien aikana. Soukin luona on puolestaan synagogakirkko, jota edelsi tarinan mukaan synagoga, jossa Jeesus nuorena saarnasi. Sen lähellä on puolestaan kreikkalaiskatolilainen kirkko.


title: Tanskan lippu

text: Tanskan lippu eli Dannebrog (tansk. "Tanskan kangas") on maailman vanhin käytössä oleva kansallislippu. Se on Suomessa, Ruotsissa, Norjassa, Islannissa, Ahvenanmaalla ja Färsaarilla sekä epävirallisesti Itä-Karjalaan, Inkeriin, Vepsään ja suomenruotsalaisiin viittaavissa yhteyksissä käytettyjen nuorempien ristilippujen välillinen tai välitön esikuva. "Dannebrogissa" on valkoinen risti punaisella pohjalla. Alun perin tämä oli johanniittaritarien tunnus. "Dannebrogin" historia palautuukin keskiaikaan ja ristiretkien aikakauteen. Lipun erikoisuutena on, ettei sen käyttöä ole rajoitettu lailla, vaan käyttö on täysin vapaata.


title: Tanskan lippu

text: Vuoteen 1743 saakka lipusta oli käytössä myös mustavalkoinen versio, niin kutsuttu "Sorgeflag", jolla suoritettiin suruliputus. Kun tämä lippu jätettiin pois käytöstä, suruliputus alettiin suorittaa laskemalla tavallinen lippu puolitankoon. Tämä tapa on levinnyt Tanskasta moniin muihin maihin.


title: Tanskan lippu

text: Tanskan lipun korkeus on 28 ja pituus 37 mittayksikköä. Ristin sakaran leveys on 4 mittayksikköä. Punaisten kenttien korkeus on 12 mittayksikköä. Lipputangon puoleisten punaisten kenttien leveys on 12 ja uloimpien kenttien 21 mittayksikköä. Lippu jakautuu siis pystysuunnassa suhteessa 12:4:12 ja vaakasuunnassa (lipputangon puolelta lähtien) suhteessa 12:4:21.


title: Tanskan lippu

text: Lipun punaista väriä kutsutaan Dannebrogin punaiseksi. Sen värimääritykset Pantone ja RGB muodossa ovat seuraavat:


title: Tanskan lippu

text: Lippua tai siihen pohjautuvia tunnuksia on käytetty 1200-luvulta lähtien. 1600-luvulla syntyneen legendan mukaan "Dannebrog" putosi taivaasta 15. kesäkuuta 1219 pakanallisia virolaisia vastaan käydyn Lyndanisen taistelun aikana ja auttoi tanskalaiset voittoon. Tämän legendan taustalla on tanskalainen historioitsija Arild Huitfeldt, jonka "Danmarks Riges Krønike" -teoksessa legenda esiintyi ensimmäisen kerran tässä muodossaan. Samantapaisia tarinoita "Dannebrogin" synnystä on kuitenkin jo varhaisemmilta ajoilta.


title: Tanskan lippu

text: Christiern Pedersen kirjoitti 1520-luvulla Tanskan kuningas Valdemar II Sejrin retkestä Viroon vuonna 1208, jolloin samaan tapaan taivaasta laskeutui punainen, valkoraitainen lippu. Samaten 1520-luvulla elänyt munkki Peder Olsen (Peter Olai) siteeraa latinankielistä tuntematonta lähdettä, jonka mukaan Valdemar II:n aikana Viljandissa Liivinmaalla vuonna 1208 taistelleet tanskalaiset rukoilivat Jumalalta apua tappiolle kääntyneessä taistelussa, mikä johti valkoristisen lipun putoamiseen taivaasta. Tämän lisäksi he kuulivat äänen, joka kertoi heidän saavuttavan voiton, kuten sitten tapahtuikin.


title: Graafi

text: Graafi eli verkko on matematiikkaan (graafiteoria eli verkkoteoria) ja tietojenkäsittelytieteeseen liittyvä käsite. Se koostuu joukosta "solmuja" ja joukosta niitä yhteen liittäviä "kaaria". Matemaattisesti ilmaistuna graafi eli verkko "G" on järjestetty pari


title: Graafi

text: jossa "V" on joukko solmuja eli pisteitä (, monikko: "vertices") ja "E" joukko kaaria eli viivoja eli välejä ("edges"). Kaarijoukon määritelmä voi vaihdella, mutta yleisin tapaus on


title: Graafi

text: jolloin kaarella voi olla suunta ja se voi yhdistää solmun itseensä.


title: Graafi

text: Graafina voidaan mallintaa monia ongelmia, jotka pystytään ratkaisemaan algoritmisesti tietojenkäsittelytieteen keinoin.


title: Graafi

text:
Graafeja voidaan jaotella eri luokkiin sen mukaan, mitä ominaisuuksia niillä on. Jos esimerkiksi
graafin jokaista solmuparia (a, b) yhdistävästä kaaresta seuraa aina, että myös solmujen (b, a) välillä on kaari, sanotaan, että graafi on "suuntaamaton". Vastaavasti jos mistä hyvänsä solmusta päästään mihin tahansa toiseen solmuun kulkemalla riittävän monen solmun ja kaaren kautta, graafi on "kytketty". Painotetussa graafissa jokaisella kaarella on kerroin. Jos jokaisesta solmusta pääsee jokaiseen toiseen solmuun vain yhtä reittiä, eli graafissa ei ole syklejä, sitä kutsutaan puuksi.


title: Graafi

text: Tietojenkäsittelytieteessä graafia käytetään myös abstraktina tietotyyppinä tai tietorakenteena. Se toteutetaan yleensä vieruslistoina tai vierusmatriisina. Vieruslistaesityksessä solmun naapurit säilötään linkitettyyn listaan. Vierusmatriisiesityksessä matriisin alkion ("a", "b") arvo on tosi, jos solmusta "a" pääsee solmuun "b", muuten epätosi.


title: Graafi

text: Aina graafia ei tarvitse toteuttaa konkreettisena tietorakenteena. Solmun perusteella voidaan generoida lennossa uusia solmuja. Rekursiiviset funktioiden kutsut saattavat muodostaa verkkomaisen rakenteen. Joskus solmuista tiedetään ennalta jotain: esimerkiksi ruudukon ruudulla ("x", "y") on aina kahdeksan naapuria: ("x" + 1, "y"), ("x", "y" + 1), ("x" + 1, "y" + 1) ja niin edelleen.


title: Graafi

text: Graafeja ja niihin liittyviä algoritmeja käytetään varsin monissa erilaisissa sovellutuksissa. Esimerkkeinä mainittakoon vaikkapa lyhimmän tai ylipäätään reitin etsiminen ja riippuvuussuhteiden esittäminen sopivassa järjestyksessä (ks. topologinen lajittelu). Ylipäätään minkä hyvänsä ongelman ratkaisu, missä tiedetään alkutila, sallitut seuraajatilat ja tavoitetila (mutta ei suoraan miten sinne päästään), voidaan ainakin periaatteessa tuottaa graafialgoritmeilla.


title: Graafi

text: Graafeja voidaan mallintaa monin eri tavoin. Ohessa esimerkki suuntaamattomasta graafista, joka kuvaa VR:n rataverkkoa muutaman suuremman kaupungin osalta:


Graafi


title: Graafi

text: Yllä oleva graafi voitaisiin esittää visuaalisesti vaikkapa näin:


title: Graafi

text:
Graafista näkee esimerkiksi sen, että Helsingistä pääsee suoraan Turkuun, mutta että Jyväskylästä
ja Oulusta pitää mennä aina Turkuun Tampereen kautta.


title: Graafi

text: Graafeihin liittyy monia suuria avoimia ongelmia, joiden ratkaiseminen toisi keksijälle mainetta ja kunniaa. Monet graafeissa esiintyvistä ongelmista luokitellaan tietojenkäsittelytieteessä NP-täydellisiksi. Se tarkoittaa lyhyesti sanottuna sitä, että kyseinen ongelma on nykyisten tietokoneiden laskentakapasiteetin ulkopuolella, jos graafin solmujen tai kaarien joukko kasvaa riittävän isoksi. Emme siis tiedä menetelmää, jolla kyseinen ongelma voidaan ratkaista järkevässä ajassa.


title: Graafi

text: Ehkä tunnetuin NP-täydellisistä ongelmista on Kauppamatkustajan ongelma, jossa on tavoitteena löytää lyhin mahdollinen reitti, joka kulkee kaikkien kauppamatkustajan listassa olevien kaupunkien kautta. Tietojenkäsittelytiede ei kuitenkaan ole varma siitä, ovatko NP-täydellisiksi luetellut ongelmat ratkaistavissa jollain menetelmällä polynomisessa ajassa.


title: National Geographic Society

text:
National Geographic Society perustettiin Yhdysvalloissa 27. tammikuuta 1888 tarkoituksenaan edistää yleistä maantieteen ja maailman tuntemusta yhteiskunnassa ”suuren yleisön” keskuudessa. Yhdistyksen ensimmäiseksi
puheenjohtajaksi valittiin Gardiner Greene Hubbard. Häntä seurasi tehtävässä hänen vävynsä Alexander Graham Bell.


title: National Geographic Society

text: Nykyisin National Geographic Society on maailman suurin yleishyödyllinen tiede- ja kasvatusjärjestö . Se rahoittaa ja tukee tieteellistä tutkimusta ja tutkimusretkiä sekä julkaisee aikakauslehteä "National Geographic" (alun perin "The National Geographic Magazine").


title: National Geographic Society

text: Järjestö myöntää Hubbard-mitalia saavutuksista tutkimusmatkailussa ja tutkimuksessa ansioituneille. Se on myönnetty tähän mennessä 33 kertaa.


title: National Geographic Society

text: "National Geographic" on yksi maailman tunnetuimmista aikakauslehdistä. Tyypillisesti sen kantta reunustava keltainen värikehys on lehden rekisteröimä tavaramerkki. Lehti tunnetaan korkealaatuisista artikkeleistaan, valokuvistaan ja kartoistaan. Lehteä julkaistaan englannin lisäksi useilla kielillä, muun muassa suomeksi.


title: National Geographic Society

text: National Geographicin nykyisin julkaisemia aikakauslehtiä ovat:


title: National Geographic Society

text: Vuodesta 1997 lähtien järjestö on lähettänyt myös televisio-ohjelmia omalla kaapeli- ja satelliittikanavallaan "National Geographic Channel".


title: Mycroft Holmes

text: Mycroft Holmes on Arthur Conan Doylen luoma kuvitteellinen hahmo. Hän on Sherlock Holmesin vanhempi veli, jonka huomio- ja päättelykyvyt ovat nuorempaa Holmesia ylivertaisemmat. Mycroftilta puuttuu kuitenkin kunnianhimoa ja toimintatarmoa, minkä johdosta hän ei käytä taitojaan salapoliisin työhön.


title: Mycroft Holmes

text: Mycroft Holmes esiintyy tai mainitaan neljässä Doylen Holmes-tarinassa: "Kreikkalainen tulkki", "Viimeinen tapaus", "Autio talo" ja "Salaiset piirustukset".


title: Mycroft Holmes

text: Sherlock myöntää Mycroftin olevan häntä etevämpi huomio- ja päättelykyvyissä ja onkin kysynyt veljeltään apua tapauksien suhteen, ja tyypillisesti Mycroftin selitykset ovat osoittautuneet oikeiksi. Mycroftilla ei kuitenkaan ole kunnianhimoa ja toimintatarmoa vahvistamaan omia päätelmiään ja mieluummin tyytyy siihen, että hänen uskotaan erehtyneen kuin nähdäkseen vaivaa todistaakseen toisin. Hänelle ongelmien ratkaisu on enemmin harrastus on vakava työ.


title: Mycroft Holmes

text: Mycroft Holmes on Sherlock Holmesia seitsemän vuotta vanhempi. John Watson kuvaa häntä Sherlockia kookkaammaksi ja tukevammaksi. Hänen kätensä ovat pulleat kuin hylkeen evät. Hänen kasvonsa ovat jykevät ja niissä on samanlaista piirteitten terävyyttä kuten veljellään. Hänen syvällä olevissa harmaissa silmissä on kaiken aikaa poissaoleva, sisäänpäin kääntynyt katse.


title: Mycroft Holmes

text: Mycroftin tarkkaa ammattia ei anneta kirjoissa. Erinomaisen laskupäänsä ansiosta hänen sanotaan toimivan eräitten hallituksen virastojen tilintarkastajana.. Myöhemmin Sherlock kertoo Mycroftin olevan vähäisessä virassa maan hallituksessa, joskin ajoittain kuvaus "Mycroft on maan hallitus" ei ole kaukaa haettu. Hän on itse luonut asemansa ja tehnyt itsestään korvaamattoman. Kaikkien virastojen päätökset lähetetään hänelle ja hän onkin kuin keskusasema, joka pitää kaiken tasapainossa. Hänen sanansa on ratkaissut valtakunnalliset päätökset kerta toisensa jälkeen.


title: Mycroft Holmes

text: Mycroft Holmes asustaa Pall Mallilla. Hän on myös yksi Diogenes-kerhon perustajajäsenistä.


title: Ketiapiini

text: Ketiapiini (kauppanimillä Seroquel, Seroquel Prolong (depottabletti), Ketipinor ja Quetiapin) on piperatsiinijohdannaisiin kuuluva toisen polven psykoosilääke, joka vaikuttaa keskushermostossa useisiin hermosolujen välittäjäaineen vastaanottajiin. Sitä käytetään kaksisuuntaisen mielialahäiriön mania- ja masennusvaiheiden sekä skitsofrenian hoitoon. Ketiapiinia käytetään myös virallisen käyttöaiheensa ulkopuolella kroonisen ja vaikeahoitoisen unettomuuden hoitoon.


title: Ketiapiini

text: Alle 18-vuotiaat eivät saa käyttää ketiapiinia.


title: Ketiapiini

text: Ketiapiini on epätyypillinen eli toisen polven psykoosilääke. Ketiapiinista muodostuu kehossa myös norketiapiinia. Kumpikin niistä vaikuttaa lukuisiin hermosolujen välittäjäaineen vastaanottajamolekyyleihin eli reseptoreihin. Lääke sitoutuu aivojen 5HT2-serotoniinivastaanottajiin ja D1- ja D2- dopamiinivastaanottajiin. Se vaikuttaa 5HT2-vastaanottajiin enemmän kuin D2-vastaanottajiin, minkä arvellaan parantavan sen kykyä poistaa psykoottisuutta ja johtavan pienempään todennäköisyyteen aiheuttaa ekstrapyramidaalisia haittavaikutuksia (esimerkiksi kouristuksia pakkoliikkeitä ja vapinaa) kuin ensimmäisen polven psykoosilääkkeet.


title: Ketiapiini

text: Ketiapiini ja norketiapiini salpaavat voimakkaasti myös histamiinivastaanottajia ja alfa1-adrenaliinivastaanottajia, hieman heikommin alfa2-adrenaliinivastaanottajia, kohtalaisesti tai voimakkaasti useita muskariinivastaanottajia mutta eivät olennaisesti bentsodiatsepiinivastaanottajia. Kumpikin salpaa noradrenaliinivälittäjiä (NET) ja norketiapiini aktivoi osittain 5HT 1A -vastaanottajia, mikä saattaa vähentää masennusta.


title: Ketiapiini

text: Hyvin pienillä (< 25 mg) annoksilla ketiapiini toimii pääasiassa antihistamiinina (salpaa histamiinivastaanottajia) ja salpaa adrenaliinivastaanottajia. Hiukan suuremmilla annoksilla ketiapiini sitoutuu voimakkaasti serotoniinivastaanottajiin. Suurilla annoksilla (yli 300 mg) ketiapiini alkaa sitoutua myös dopamiinivastaanottajiin ja sillä on myös joitain kiihdyttäviä vaikutuksia. Ketiapiinin käyttö alle 200 mg:n päiväannoksena ei ole suositeltavaa kuin hetkellisesti lääkitystä aloitettaessa tai lopetettaessa (alle 30 päivän ajan).


title: Ketiapiini

text: Suuren annoksen ottaminen ketiapiinia voi aiheuttaa tottumattomalle käyttäjälle tai tottuneelle, jolla sietokyky ei ole kehittynyt, voimakasta väsymystä, liikehallintakyvyn heikkenemistä, pyörtyilyä, kouristuksia ja lihasheikkoutta. Ketiapiini ei kuulu kolmiolääkkeisiin, mutta mainitut haittavaikutukset voivat olla esimerkiksi liikenteessä vaarallisia.


title: Ketiapiini

text: Nopeavaikutteista ketiapiinia suositellaan käytettävän 2–3 kertaa päivässä. Lääkkeen hidasvaikutteinen (Seroquel Prolong) tabletti otetaan tavallisesti kerran päivässä.


title: Ketiapiini

text: Ketiapiinin lääkepitoisuusmäärityksistä voi olla hyötyä, mikäli potilaan vaste hoidolle on puutteellinen tai kyseessä on potilas, joka saa merkittäviä haittavaikutuksia pienistä lääkeannoksista.


title: Ketiapiini

text: Useammalla kuin 10 %:lla käyttäjistä esiintyy epänormaaleja lihasliikkeitä eli parkinsonismia (vapinaa, vaikeutta aloittaa liikkeitä, kivutonta lihasjäykkyyttä ja levottomuutta), lihomista, uneliaisuutta etenkin alussa (voi johtaa kaatumiseen), triglyseridien ja kokonaiskolesteroliarvojen muutoksia, huimausta (voi johtaa kaatumiseen), päänsärkyä ja suun kuivumista sekä hoidon lopettamisesta johtuvia vieroitusoireita. Alle 18-vuotiailla yli 10 %:lla esiintyy myös prolaktiinihormonipitoisuuden nousua, oksentelua ja korkeaa verenpainetta.


title: Ketiapiini

text: 1−10 %:lla käyttäjistä ilmenee hengenahdistusta, puhekyvyn ja puheen häiriöitä, itsemurha-ajatuksia ja masennuksen pahenemista, voimattomuutta, sydämentykytystä, hakkausta tai muljahtelua, nopeaa pulssia, maksaentsyymien määrän kasvua, näköhäiriöitä, muutoksia kilpirauhashormonin määrässä, eräiden verisolutyyppien vähenemistä, korkeaa verensokeria, matalaa verenpainetta ja siitä johtuvaa huimausta tai heikotusta ylösnoustessa (voi johtaa kaatumiseen), käsien tai jalkojen turvotusta, oksentelua (lähinnä iäkkäillä), prolaktiinihormonin määrän kasvua (voi harvemmin aiheuttaa rintojen turpoamista ja maitovuotoa sekä miehillä että naisilla, naisilla myös kuukautisten poisjäämistä tai epäsäännöllisyyttä), ummetusta, ruoansulatusvaivoja, lisääntynyttä ruokahalua, kuumetta, epänormaaleja unia ja painajaisia sekä ärtyisyyttä. Alle 18-vuotiailla yhtä yleisiä oireita ovat myös pyörtyminen ja nenän tukkoisuus.


title: Ketiapiini

text: Yhdelle 100−1 000 käyttäjästä kehittyy diabetes, sydämen QT-ajan pidentymistä (ilmentää alttiutta sydämen rytmihäiriöille), nielemisvaikeuksia, tardiivi dyskinesia (kouristuskohtauksia, hallitsemattomia liikkeitä etenkin kasvoissa ja kielessä), seksuaalinen toimintahäiriö, levottomat jalat -oireyhtymä (epämiellyttävä tunne jaloissa), punasolujen vähenemistä, natriumin vähenemistä, nenän tukkoisuutta, virtsaamisvaikeuksia, hidastunutta sydämen sykettä hoidon alussa (johon voi liittyä matalaa verenpainetta ja pyörtymistä), muuta pyörtymistä (voi johtaa kaatumiseen) sekä yliherkkyysreaktioita, kuten nokkospaukamia ja ihon ja suupielten turvotusta.


title: Ketiapiini

text: Yhdellä käyttäjällä 1 000 − 10 000:sta ilmaantuu hengenvaarallinen psykoosilääkemyrkytys eli neuroleptioireyhtymä (oireina yhtä aikaa useita seuraavista: korkea kuume, hikoilu, lihasjäykkyys, huomattava unisuus tai heikkous), veritulppa erityisesti jalkojen laskimoissa (oireina turvotus, kipu ja punoitus jaloissa, keuhkoihin edenneenä myös rintakipu ja hengitysvaikeudet), suolitukos, jyvässolukato (agranulosytoosi), maksatulehdus, haimatulehdus, kreatiinifosfokinaasin määrän kasvua (saattaa viitata lihasvaurioon), keltatauti (ihon ja silmien keltaisuus), aineenvaihduntaoireyhtymä (kolme tai useampi seuraavista oireista: keskivartalolihavuus, hyvän HDL-kolesterolin väheneminen, triglyseridien määrän kasvu, korkea verenpaine ja verensokerien määrän kasvu), alhaista ruumiinlämpöä, rintojen turvotusta ja maitovuotoa, kuukautishäiriöitä, unissakävelyä, -puhumista, -syömistä tai muuta unenaikaista toimintaa, kestoerektio tai kuumeen, nuhan ja kurkkukivun yhdistelmä tai muu tartunta. Laskimoveritulppariski johtuu ketiapiinin vaikutuksesta verihiutaleiden muodostumiseen ja veren hyytymiseen.


title: Ketiapiini

text: Korkeintaan yhdellä 10 000 käyttäjästä ilmenee lääkityksen takia vakava yliherkkyysreaktio eli anafylaktinen šokki, joka saattaa aiheuttaa hengitysvaikeuksia tai šokin), lihaskudoksen äkillinen vaurio (oireena lihaskipu, johtaa hoitamattomana munuaisten vajaatoimintaan tai lihasten kuolioon), diabeteksen pahenemista, virtsamäärää säätelevän hormonin epänormaalia eritystä, Stevens-Johnsonin oireyhtymä (vakava rakkuloiden muodostuminen iholla, suussa, silmissä tai sukupuolialueilla), vaikeaa ihottumaa, vesirakkuloita, punaisia läiskiä tai äkillistä allergista turvotusta (tavallisesti silmien, huulten tai kurkun ympärillä).


title: Ketiapiini

text: Yleisyydeltään tuntemattomia haittavaikutuksia ovat sydämen rytmihäiriöt (voivat olla vakavia ja vaikeimmissa tapauksissa kuolemaan johtavia), orvaskeden irtoaminen (eli toksinen epidermaalinen nekrolyysi: vakava, yhtäkkinen allerginen reaktio, jossa oireina mm. kuumetta, rakkuloita ja ihon hilseilyä), vastasyntyneen vieroitusoireet äidin käyttäessä ketiapiinia raskauden aikana sekä monimuotoinen punavihoittuma -ihottuma (epäsäännöllisiä punaisia läiskiä).


title: Ketiapiini

text: Lääkityksen lopettaminen aiheuttaa useammalla kuin 10 %:lla käyttäjistä vieroitusoireina pahoinvointia, oksentelua, unettomuutta, päänsärkyä, ripulia, heitehuimausta ja ärtyneisyyttä. Lopettaminen kannattaa tehdä asteittain vähintään yhden tai kahden viikon aikana.


title: Ketiapiini

text: Alkoholia voi juoda ketiapiinilääkityksen aikana ottaen huomioon, että yhteisvaikutus lisää väsymystä (sedaatio). Yhteiskäyttöön liittyy myös suurempi todennäköisyys kuolla. Maksaentsyymejä kiihdyttävät lääkkeet, kuten karbamatsepiini ja fenytoiini, pienentävät ketiapiinin pitoisuutta veressä. Greippimehua ei suositella juotavaksi, koska se voi vaikuttaa lääkkeen vaikutustapaan.


title: Ketiapiini

text: Yliannostuksen oireita ovat uneliaisuus, väsymys, sydämen tiheälyöntisyys ja matala verenpaine. Yliannostus aiheuttaa sedaatiota, sydämen rytmihäiriötä, kouristuskohtauksia, pitkittyneen epilepsiakohtauksen, lihaskudoksen äkillisen vaurion, hengityslaman eli hengitysvaikeuksia, virtsaummen, sekavuutta, kiihtyneisyyttä tai pidentää QT-aikaa, kooman ja kuoleman. Yliannostus on vakavampi käyttäjillä, joilla on sydän- tai verisuonisairauksia.


title: Ketiapiini

text: Nopeavaikutteinen ketiapiini imeytyy nopeasti ruoansulatuskanavasta, ja sen hyötyosuus on suuri. Pitoisuus verinesteessä on suurimmillaan 1–2 tunnin kuluttua. Ketiapiini sitoutuu voimakkaasti (83 %) verinesteen valkuaisaineisiin.


title: Ketiapiini

text: Ketiapiinin määrä puoliintuu noin seitsemässä tunnissa ja norketiapiinin 12 tunnissa. Ketiapiini poistuu elimistöstä pääasiassa maksa-aineenvaihdunnan kautta. Ketiapiinin puhdistuma verestä pienenee yli 65-vuotiailla noin 30−50 %, vaikeaa munuaisten vajaatoimintaa sairastavilla noin 25 % ja maksan vajaatoimintaa sairastavilla noin 25 %.


title: Ketiapiini

text: Ketiapiinia väärinkäytetään jonkin verran, koska se rauhoittaa eli lamaa keskushermostoa, ja pienillä annoksilla nuuskattuna sillä sanotaan olevan piristävä vaikutus.


title: Ketiapiini

text: Lääkkeen toi alun perin markkinoille lääketehdas AstraZeneca vuonna 1997 nimellä Seroquel. Lääkkeen lyhytvaikutteisen version patentin vanhennuttua vuonna 2012 on markkinoille tullut useita rinnakkaislääkkeitä. Vuonna 2007 Hollannin lääkeviranomaiset hyväksyivät pitkävaikutteisen Seroquel Prolongin käytön skitsofrenian hoidossa ja näin depot-versio pääsi levitykseen Euroopassa. Suomessa pitkäaikaisvaikutteisen Seroquel Prolongin patenttisuoja on päättynyt ja vuodesta 2015 lähtien alkuperäistuotteen ohessa on ollut tarjolla halvempia rinnakkaisvalmisteita. Britanniassa ja Saksassa oikeus kumosi Seroquel Prolongin tuotesuojan jo vuonna 2012, mutta näillä päätöksillä ei ollut vaikutusta muihin Euroopan maihin.


title: Musta (hevosväri)

text: Musta (, , , ) on hevosväri. Musta hevonen on periaatteessa kauttaaltaan eli sekä karvaltaan että jouhiltaan musta. Suurin osa mustista hevosista kuitenkin haalistuu kesäisin auringonpaisteesta osin kellertävän tummanruskeiksi.


title: Musta (hevosväri)

text: Kulomusta (klm) on musta hevonen, joka on etenkin kesäisin rungostaan ja jouhiltaan selvästi tummanruskeaksi haalistunut eli kulottunut. Hevosen pää ja jalat ovat kuitenkin mustat. Kulomusta hevonen voi kuten päistärikkökin olla eri vuodenaikoina huomattavan erinäköinen. Sitä saatetaan luulla tummanruunikoksi tai sysirautiaaksi.


title: Musta (hevosväri)

text: Kiiltomusta on musta hevonen, jonka karva on kiiltävää. Väri ei kesäisin tai muulloinkaan haalistu ainakaan huomattavasti.


title: Musta (hevosväri)

text: Sysimusta (sm) tai pikimusta on musta hevonen, jonka karva on täysin mustaa, mutta himmeää. Väri ei kesäisin tai muulloinkaan haalistu ainakaan huomattavasti.


title: Musta (hevosväri)

text: Oikeiksi mustiksi hevosiksi kelpuutetaan joskus ainoastaan melko harvinaiset aitomustat eli aina kiiltävän tai himmeän pikimustina pysyvät yksilöt. Sekä kulomustat että lievemminkin haalistuvat hevoset, jotka ovat talvisaikaan mustia, ovat kuitenkin geneettisesti aivan yhtä mustia. On myös syytä huomata, että voimakas auringonpaahde varsinkin yhdessä hikisyyden kanssa kykenee haalistamaan lähes minkä tahansa hevosen mustaa tai tummaa karvaa jossakin määrin varsinkin esimerkiksi satulansijan kohdalta. Näyttelyeläinten mustaa väriä saatetaankin suojella esimerkiksi rajoittamalla ulkoilua aurinkoisina päivinä tai käyttämällä loimia.


title: Musta (hevosväri)

text: Musta on ainoa hyväksytty väri esimerkiksi friisiläishevosella.


title: Musta (hevosväri)

text: Musta väri on yksi hevosten kolmesta perusväristä, joista kaksi muuta ovat rautias ja ruunikko. Jokainen hevonen on pohjaväriltään eli geneettisesti jonkin näistä kolmesta väristä edustaja ja periyttää pohjaväriä sen mukaisesti, vaikka eläin saattaakin muiden väriin vaikuttavien tekijöiden vuoksi ulkonäöltään olla esimerkiksi täysin valkoinen. Perusvärien periytyminen perustuu kahteen eri lokukseen (A ja E). Mustan hevosen E-lokuksessa ainakin yksi dominoiva alleeli "E", joka mahdollistaa mustan pigmentin syntymisen, ja A-lokuksessa homotsygootti resessiivinen alleeli "a", joka laajentaa mustan pigmentin esiintymään kaikkialla karvoituksessa. Mustan hevosen genotyyppi on siis A-lokuksen suhteen "aa" ja E-lokuksen suhteen "EE" tai "Ee". E-lokuksen erilaiset genotyypit eivät nykykäsityksen mukaan erotu hevosen ulkonäössä mitenkään.


title: Musta (hevosväri)

text: Käytännön seurauksena perusvärien genetiikasta on se, että kahden mustan hevosen jälkeläinen on yleensä musta tai joskus rautias, mutta ei koskaan ruunikko. Käytännössä hyvin tumma ruunikko (joko vanhempi tai jälkeläinen) saatetaan kuitenkin tunnistaa väärin mustaksi, ja hyvin kuloutunut musta taas tummanruunikoksi. Musta hevonen itse ei voi syntyä kahden rautiaan jälkeläisenä, vaan jommankumman vanhemman on kannettava E-geenin dominoivaa, mustan värin mahdollistavaa E-alleelia, eli oltava väriltään ruunikko tai musta. Jotkin musta- tai ruunikkopohjaiset väritykset kuten esimerkiksi hopeanruunikko on saatettu tunnistaa väärin rautiaaksi. Musta väri on resessiivisenä suhteellisen helppo vakiinnuttaa hevoskannan ainoaksi väriksi. Useankin mustan sukupolven jälkeen tosin saattaa syntyä rautiaita yksilöitä. Näin on käynyt esimerkiksi friisiläishevosten suhteen sekä joissakin mustissa shetlanninponisuvuissa.


title: Kuušilaiset kielet

text: Kuušilaiset kielet ovat afroaasialaisten kielten alaryhmä, joita puhutaan Afrikan sarven alueella. Huomattavimpia kuušilaisia kieliä ovat oromo (30–35 miljoonaa puhujaa Etiopiassa ja Keniassa), somali (20 miljoonaa puhujaa Somaliassa, Djiboutissa ja Keniassa), sidamo (2 miljoonaa puhujaa Etiopiassa) ja afar (1,5 miljoonaa puhujaa Eritreassa, Etiopiassa ja Djiboutissa).


title: Kuušilaiset kielet

text: Kuušilaiset kielet jakautuvat neljään alaryhmään joissa on kussakin on useita kieliä: itä-, keski- ja eteläkuušilaiset kielet sekä bedžan kieli, jota joskus pidetään pohjoiskuušilaisen ryhmän ainoana kielenä, mutta jotkut tutkijat katsovat sen kuuluvan omana kokonaan erillisenä ryhmänään afroaasialaisiin kieliin.


title: Kuntien takauskeskus

text: Kuntien takauskeskus on julkisoikeudellinen laitos, jonka tarkoituksena on kuntien yhteisen varainhankinnan turvaaminen ja kehittäminen. Se myöntää takauksia Kuntarahoitus Oyj:n varainhankinnalle, jota käytetään antolainaukseen kunnille ja kuntayhtymille sekä kuntien kokonaan omistamille tai niiden määräämisvallassa oleville yhteisöille.


title: Kuntien takauskeskus

text: Takauskeskuksen jäseninä ovat kaikki Manner-Suomen 297 kuntaa. Ahvenanmaan itsehallinnon vuoksi Ahvenanmaan kunnat eivät voi olla takauskeskuksen jäsenkuntia. Jäsenkunnat vastaavat asukaslukujen mukaisessa suhteessa takauskeskuksen tekemistä sitoumuksista ja menoista, jos niitä ei muuten saada rahoitetuksi.


title: Kuntien takauskeskus

text: Vuoden 2015 lopussa takausvastuiden kokonaismäärä oli noin 26 miljardia euroa. Niistä 36 % oli USA:n dollarimääräisiä, 34 % jenimääräisiä, 20 % euromääräisiä ja 10 % muissa valuutoissa. Kansainvälinen luottoluokituslaitos Moody's on antanut takauskeskukselle korkeimman mahdollisen Aaa-luottoluokituksen (negatiivinen) ja Standard & Poor's AA+ -luokituksen (negatiivinen).


title: Pikakivääri

text: Pikakivääri on kevyen konekiväärin kaltainen konetuliase, jossa patruunoiden syöttö tapahtuu lippaasta, eikä konekivääreille tyypillisesti patruunavyöstä.


title: Pikakivääri

text:
Kevyt konekivääri on käytännössä syrjäyttänyt pikakiväärin jalkaväkiryhmien tulitukiaseena; tästä huolimatta joidenkin valtioiden, kuten Venäjän ja Ison-Britannian, armeijoissa pikakiväärejä käytetään edelleenkin. Joistain rynnäkkökiväärimalleista on myös valmistettu pidemmällä ja raskaammalla piipulla, haaratuella ja suurempikapasiteettisella lippaalla varustettua pikakivääri-muunnosta.
Tunnettuja pikakivääreitä ovat suomalainen Lahti-Saloranta M/26, japanilainen Taisho 96, yhdysvaltalainen BAR M1918 (Browning Automatic Rifle), neuvostoliittolainen Degtjarjov DP-27, joka Suomessa nimettiin sota-ajan erään suosikki-iskelmän mukaan ”Emmaksi”, koska aseen päällä vaakatasossa oleva rumpulipas muistutti hiukan gramofonilevyä sen kansiosan pyöriessä lippaan tyhjentyessä, ja brittiläinen, tšekkoslovakialaiseen ZB-26:een perustuva, ZGB 1933 Bren (BRno-ENfield).


title: PKM

text: PKM () on Mihail Kalašnikovin Neuvostoliitossa 1960-luvulla suunnittelema kevyt konekivääri. Lyhenne PKM tulee venäjän kielisestä nimestä, joka suomennettuna tarkoittaa "Kalašnikovin modernisoitu konekivääri". Aseen perusversio edustaa tyypillistä neuvostoliittolaista asesuunnittelua, jossa päinvastoin kuin monessa länsimaalaisessa konetuliaseessa patruunat syötetään oikealta ja hylsyt poistuvat vasemmalta.


title: PKM

text: PKM on paranneltu malli aseen alkuperäisestä versiosta PK:sta. Aseesta on olemassa PKT- ja PKMS-versiot. PKT () on suunniteltu panssarivaunuissa käytettäväksi, ja siinä on raskaampi piippu. PKMS taas on muuten identtinen PKM:n kanssa mutta sitä käytetään raskaammalta Stepanov-malliselta jalustalta.


title: PKM

text: Ase käyttää 7,62x54R-kiväärinpatruunoita ja sen teoreettinen tulinopeus on 700 laukausta minuutissa. Vyön vaihdot mukaan luettuna päästään noin 250 laukaukseen minuutissa. Aseen piippu voidaan ylikuumenemisen ehkäisemiseksi vaihtaa muutamassa sekunnissa uuteen.


title: PKM

text: PKM on käytössä myös Suomen puolustusvoimissa nimikkeellä 7,62 KK PKM.


title: Munsala

text: Munsala on Pohjanmaan maakunnassa sijaitseva entinen Suomen kunta. Munsalan kunta liitettiin vuonna 1975 yhdessä Jepuan ja Uudenkaarlepyyn maalaiskunnan kanssa Uuteenkaarlepyyhyn.


title: Munsala

text: Munsalan naapurikunnat olivat ennen kunnan lakkauttamista Alahärmä, Jepua, Oravainen ja Uudenkaarlepyyn maalaiskunta.


title: Munsala

text: Munsalan kunta oli yksikielisesti ruotsinkielinen; vuoden 1960 väestönlaskennan mukaan 98,4 prosenttia asukkaista puhui äidinkielenään ruotsia.


title: Munsala

text: Munsalan vaakunan suunnitteli Gustaf von Numers ja se vahvistettiin vuonna 1965.


title: Munsala

text: Munsalan harmaakivikirkko on vuodelta 1792, ja sen on suunnitellut C. F. Adelcrantz. Kirkon urut ovat Suomen vanhimmat edelleen käytössä olevat kirkkourut. Kirkko esiintyy pariin otteeseen elokuvassa Colorado Avenue, jonka on ohjannut Claes Olsson


title: Munsala

text: Munsalan sinivalkoinen kansallispuku on yksi suosituimpia varsinkin nuorten tyttöjen pukuna.


title: Munsala

text: Nimi on monien muiden Pohjanmaan ruotsinkielisten alueiden keskeisten paikannimien tapaan alkuaan suomenkielinen. Nimi on ollut alun perin saarennimi, jonka lopussa on suurta saarta merkitsevä "salo". Lars Huldén palauttaa alkuosan muotoon "Mudan", mihin vanhat kirjoitusmuodot viittaavat. Taustalla on sana "muta" eli lieju, rapa, suomaa tai tuohon sanaan perustuva henkilön lisänimi. Pitäjännimeen näyttää liittyvän kirkonkylässä sijaitsevan suon nimi "Mudani", joka on alkuaan suomenkielinen "neva"-loppuinen paikannimi.)Munsalassa on 9 henkikirjakylää (tieto vuodelta 1973):


title: Munsala

text: Vuoden 1970 taajamarajauksen mukaan Munsalan taajamat olivat kirkonkylä (289 asukasta) ja Vexala (204 asukasta). Vuonna 1960 kirkonkylässä oli 288 asukasta ja Vexalassa 212 asukasta.


title: Munsala

text: Seuraavassa kuvaajassa on esitetty Munsalan väestönkehitys kymmenen vuoden välein vuosina 1880–1970.


title: Sjundeå Idrottsförening

text: Sjundeå Idrottsförening (Sjundeå IF, SIF) on vuonna 1918 perustettu siuntiolainen urheiluseura. Seuran päälajeina ovat käsipallo ja yleisurheilu. Käsipallossa SIF on Suomen parhaita seuroja sekä miesten että naisten puolella. Yleisurheilussa seura kuuluu seuraluokittelun valioluokkaan ja sillä on useampi kansallisen tason kestävyysjuoksija. Sjundeå IF:n puheenjohtaja on Clas Smeds.


title: Sjundeå Idrottsförening

text: Seura perustettiin 21. kesäkuuta 1918 nimellä Sjundeå Idrotts- och Skytteförening. Ensimmäisten vuosikymmenten aikana lajeina oli hiihto, suunnistus ja yleisurheilu, sekä vuodesta 1933 myös pesäpallo.


title: Sjundeå Idrottsförening

text: Vuonna 1949 Sjundeå IF pelasi ensimmäisen käsipallo-ottelunsa. Seuraavana vuonna SIF voitti piirin aloittelijasarja käsipallossa. 1950-luvulla erityisesti hiihto- ja yleisurheilujaostot menestyivät. 1950-luvun alussa myös painonnosto otettiin seuran toimintaan. 1950-luvun lopussa ja 1960-luvun aikana käsipallo kasvoi vahvemmaksi lajiksi seurassa. Samaan aikaan toiminta hiihdossa ja erityisesti suunnistuksessa väheni. Vuosina 1960 ja 1965 SIF pelasi käsipallon mestaruussarjassa, mutta molempina vuosina vierailu jäi yksivuotiaaksi.


title: Sjundeå Idrottsförening

text:
Vuonna 1979 seuran suunnistajat liittyivät uuteen suunnistusseuraan OK Orreniin ja seuraavana vuonna hiihtäjät vaihtoivat niin ikään uuteen IK Trissaniin. Tämän jälkeen seuralla on kaksi jaostoa, käsipallo ja yleisurheilu. Näistä käsipallo oli selkeästi vahvempi 1980-luvulla, ja seura voitti useita Suomen mestaruuksia. Yleisurheilussa toimintaan kuului lähinnä junioritoimintaa vuoteen 1994. Silloin seurassa perustettiin SIF-löparstall joka keskittyy keski- ja pitkänmatkanjuoksuun, ja vuodesta 1998 SIF on yleisurheilun seuraluokittelussa valioluokan seura. Myös käsipallossa SIF on 1990- ja 2000-luvuilla Suomen parhaita seuroja.
Sjundeå IF pelaa käsipallon SM-sarjassa sekä miesten että naisten puolella. Seuralla on lisäksi juniorijoukkueita lähes joka ikäsarjassa.


title: Sjundeå Idrottsförening

text:
Seuralla on pitkät perinteet käsipallon parissa. Käsipallo otettiin mukaan seuran toimintaan 1949, ja 1950- ja 1960-luvuilla käsipallotoiminta kasvoi vahvasti. 1960 SIF pelasi ensimmäistä kertaa käsipallon mestaruussarjassa, mutta seura putosi takaisin Suomensarjaan kauden jälkeen. 1965 SIF pelasi toisen kautensa mestaruussarjassa, mutta ei tälläkään kertaa pystynyt uusimaan sarjapaikkansa.
A-pojat voittavat seuran ensimmäisen SM-kultamitalin käsipallossa 1973. Samana vuonna ensimmäinen Sjundeå Cup pelattiin, ja Sjundeå IF:n todettiin olevan sekä Suomen suurin käsipalloseura että paras junioriseura. Naisten joukkue otti neljä peräkkäistä mestaruutta vuosina 1976–1979. Miehet voittivat SM-kultaa 1981 ja 1982 sekä hopeaa 1980 ja 1983–1986. 1990-luvulla seura voitti useita Suomen mestaruuksia eri sarjoissa. 2004 miesten edustusjoukkueelle perustettiin tukiryhmä. Seuraavana vuonna, 2005, miesjoukkue voittaa sekä SM-sarjan että Suomen cupin.


title: Sjundeå Idrottsförening

text: SM-mitalit miehet


title: Sjundeå Idrottsförening

text: SM-mitalit naiset


title: Sjundeå Idrottsförening

text: Sjundeå IF:llä on 125 rekisteröityä yleisurheilijaa. Seuraa edustaa muiden muassa kestävyysjuoksijat Mårten Boström ja Obed Kipkurui.


title: Sjundeå Idrottsförening

text: Yleisurheilu oli mukana seuran toiminnassa jo perustamisvuodesta 1918. Yleisurheilijat menestyivät SM-kisoissa ja liittomestaruuskilpailuissa heti alusta. 1980-luvulla yleisurheilutoimiunta hiipui, samalla kun käsipallo kasvoi vahvemmaksi. Vuoteen 1994 seuralla on yleisurheilussa lähinnä junioritoimintaa. Silloin seurassa perustettiin keski- ja pitkänmatkanjuoksun erikoistalli SIF-löparstall. Pitkälti juoksutallin ansiosta seura nousi yleisurheilun seuraluokittelun valioluokan seuraksi vuonna 1998, ja on sen jälkeen pysynyt valioluokassa. Yleisurheilujaoston ensimmäinen SM-kulta tuli vuonna 1998 maastojuoksun joukkuekilpailussa sarjassa N 19. Mårten Boström voitti seuran ensimmäisen henkilökohtaisen SM-kullan yleisurheilussa seuraavana vuonna. Myös tämä kulta tuli maastojuoksussa, M 17 -sarjassa.


title: Ilkka Laitinen

text: Ilkka Laitinen (s. 22. elokuuta 1962 Nurmes) on Rajavartiolaitoksen päällikkö syyskuun 2018 alusta lukien. Hän toimi Rajavartiolaitoksessa apulaispäällikkönä vuodesta 2015. Laitinen toimi Varsovassa sijaitsevan Euroopan unionin rajaturvallisuusvirasto Frontexin pääjohtaja yhdeksän vuoden ajan (toukokuu 2005 - toukokuu 2014).


title: Ilkka Laitinen

text: Aiemmin urallaan Laitinen on toiminut Kaakkois-Suomen rajavartioston apulaiskomentajana 1997 alkaen, EU:n riskianalyysikeskuksen johtajana (2004–2005) ja vuosina 1982 ja 1985–2004 rajavartiolaitoksessa viimeksi kansainvälisen yksikön päällikkönä. Laitinen ylennettiin kenraalimajuriksi vuonna 2015 ja kenraaliluutnantiksi 1. syyskuuta 2018 alkaen.


title: Dance 2 Trance

text: Dance 2 Trance on Dag Lernerin ja Rolf Ellmerin yhtye, joka oli eräs ensimmäisistä trance-yhtyeistä. Yhtyeen kappale "We Came In Peace" on joidenkin mielestä ensimmäinen trance-kappale. Yhtye on luonut myös hitin "Power Of American Natives".


title: RPK-74

text: RPK-74 (, "Rutšnoi Pulemjot Kalašnikova") on neuvostoliittolaista alkuperää oleva 5,45x39mm:n patruunaa ampuva pikakivääri, joka otettiin neuvostoarmeijan käyttöön 1970-luvun jälkipuoliskolla.


title: RPK-74

text: RPK-74 on käytännössä kaliiperia lukuun ottamatta sama ase kuin sen aiempi 7,62x39mm:n patruunaa ampunut versio RPK. Molemmat aseet muistuttavat hyvin läheisesti, niin ulkoisesti kuin teknisestikin, Kalashnikovin suunnittelemia AK-sarjan rynnäkkökivääreitä.


title: RPK-74

text: RPK-74:n tulinopeus on noin 600 laukausta minuutissa. Ase on ryhmäaseeksi kevyt, paino on vain noin 4,6 kg tyhjänä. Paino ladattuna riippuu käytetystä lippaasta, niitä on kahta eri tyyppiä: 45 patruunan kaksirivinen käyrä tankolipas ja 75 patruunan rumpulipas. RPK-74:ssä voidaan tarvittaessa käyttää myös AK-74:n 30 patruunan lippaita.


title: RPK-74

text: RPK-74:ää käytetään tällä hetkellä Venäjän armeijan jalkaväkiryhmien tukiaseena. Ase on varmatoiminen, mutta käyttöarvoa rajoittaa tämäntyyppisille aseille tyypillisesti se, että ohuehko piippu kuumenee sarjatulella nopeasti, eikä ole käyttäjän vaihdettavissa.


title: Nuorisoseuraliike

text: Nuorisoseuraliike on 1880-luvulla Etelä-Pohjanmaalla syntynyt ja sieltä myös muualle Suomeen levinnyt nuorison kansansivistysliike. Nykyisin toiminnan keskusjärjestönä on Suomen Nuorisoseurat ry. Nuorisoseuraliikkeeseen kuuluu myös alle 16-vuotiaiden lasten ja nuorten toimintaa edistävä Kalevan Nuorten Liitto, joka yhdistettiin osaksi Suomen Nuorisoseurat ry:tä vuoden 2013 alusta.


title: Nuorisoseuraliike

text:
Ensimmäisen nuorisoseuran, Kauhavan Nuorisoyhtiön, perusti kauhavalainen Matti Sippola vuonna 1881. Saman vuosikymmenen lopussa liikkeen johtajaksi tuli Santeri Alkio. 1890-luvun alkuvuosina toiminta levisi ylioppilasosakuntien välityksellä kaikkiin Suomen maakuntiin. Nuorisoseurojen keskuselin, Suomen Nuorison Liitto, perustettiin vuonna 1897. Vuodesta 1994 lähtien nuorisoseurojen keskusliiton nimi oli Suomen Nuorisoseurojen Liitto.
Routavuosina nuorisoseurojen merkitys oli vielä suuri, mutta eduskuntauudistus ja poliittisen nuorisotoiminnan kasvu vähensi nuorisoseurojen merkitystä etenkin kaupungeissa.


title: Nuorisoseuraliike

text: Alkuvaiheessa nuorisoseuraliike painotti tiedollisen sivistyksen lisäämistä. Nykyisin painopisteitä ovat yhteisöllisyys, sosiaalisten taitojen oppiminen, suomalaisen kulttuurin vaaliminen sekä kansainvälisyys. Liiton opintotoiminnan järjestämiseksi perustettiin vuonna 1976 Vapaan Sivistystoiminnan Liitto, jonka nimi on vuodesta 2001 alkaen ollut Sivistysliitto Kansalaisfoorumi SKAF ry.


title: Barsine

text: Barsine ("Βαρσινη", noin 363 eaa.-309 eaa.) oli persialaisen satraapin Artabazoksen vanhin tytär. Barsine oli Aleksanteri Suuren rakastajatar ja he saivat yhdessä pojan Herakleen.


title: Barsine

text: Barsine meni jo nuorena naimisiin rodoslaisen Mentorin kanssa. Barsinen isä joutui pakenemaan perheineen Makedoniaan Filippos II:n hoviin vuonna 354 eaa. sen jälkeen kun hän oli kapinoinut kuningas Artakserkses III:a vastaan. Barsine tapasi luultavasti Filippoksen pojan Aleksanterin ja tämän opettajan Aristoteleen. Mentorin ansiosta Artakserkses armahti Artabazoksen ja tämä sai palata Persiaan. Mentor kuoli kuitenkin pian tämän jälkeen ja Barsine meni uusiin naimisiin Mentorin veljen Memnonin kanssa.


title: Barsine

text: Aleksanteri Suuri hyökkäsi Persiaan vuonna 334 eaa. ja aluksi persialaisia joukkoja häntä vastaan johti Memnon ja myöhemmin Barsinen veli Farnabazos. Barsine joutui viettämään tämän ajan Dareios III:n hovissa. Issoksen taistelun jälkeen Aleksanteri sai vangiksi Dareioksen perheen ja myös Barsinen. Plutarkhoksen mukaan kenraali Parmenion suostutteli Aleksanterin ottamaan Barsinen rakastajattarekseen. Barsine poikkesi muista persialaisnaisita siinä että osasi kreikkaa ja tunsi makedonialaisten tavat.


title: Barsine

text: Vuonna 327 eaa. Barsine synnytti Aleksanteri Suurelle pojan jolle annettiin nimeksi Herakles. Pian tämän jälkeen Aleksanteri kuitenkin otti vaimokseen Roksanen. Barsine palasi länteen ja hän asettui poikansa kanssa asumaan Pergamoniin. Vuonna 324 eaa. hän menin naimisiin Aleksanterin amiraalin ja lapsuudenystävän Nearkhoksen kanssa.


title: Barsine

text: Aleksanterin kuoltua Nearkhos ehdotti Heraklesta Makedonian kuninkaaksi, mutta diadokit eivät suostuneet tähän koska tämä oli pojan isäpuoli. Vuonna 309 eaa. Polyperkhon yritti tehdä Herakleesta Makedonian kuninkaan, mutta tämä epäonnistui. Barsine ja Herakles teloitettiin pian tämän jälkeen.


title: Vankitunnukset natsien keskitysleireillä

text: Keskitysleirivankien tunnuksia käytettiin natsien toisen maailmansodan aikana perustamilla keskitysleireillä. Vangit joutuivat käyttämään vaatteissaan erivärisiä kolmioita ja muita merkkejä, joista vartijat saattoivat helposti erottaa vangin taustan ja pidätyksen syyn. Kolmiossa oli usein myös kirjain osoittamassa kotimaata.


text: Juutalaiset joutuivat käyttämään keltaista daavidintähteä leireillä vuodesta 1938 alkaen. Vuotta myöhemmin luotiin yhtenäinen luokittelujärjestelmä, joka perustui kirjaimilla merkittyihin erivärisiin kolmioihin.


text: Merkit olivat tavallisesti kärjellään seisovia tasasivuisia kolmioita. Niiden värit olivat


text: Juutalaiset vangit käyttivät kahta keltaista kolmiota, jotka muodostivat daavidintähden. Toinen kolmio saattoi olla myös muunvärinen: esimerkiksi vaaleanpunainen ja keltainen kolmio tähden muodossa merkitsivät homoseksuaalia juutalaista. Jos kolmioista toisessa oli musta reunus, tarkoitti se, että vanki oli syyllistynyt ”rotujen sekoittamiseen” eli yhdyntään ei-juutalaisen kanssa. Mustan kolmion päälle ommeltu keltainen oli sama merkintä naisille.


text: Kolmion yläpuolella oleva samanvärinen nauha merkitsi, että vanki oli leirillä jo toista kertaa: hänet oli vapautettu ja pidätetty sen jälkeen uudestaan. Näiden vankien kohtelu oli usein vielä huonompaa kuin muiden. Heillä teetettiin raskaimpia töitä ja he elivät usein eristyksissä muusta leiristä. Kolmion alla olevilla mustilla ympyröillä merkittiin erityisiin rangaistusjoukkoihin määrätyt vangit. Myös heidän tehtävänsä olivat tavallista raskaampia.


text: Kolmiossa saattoi olla myös kirjain, joka kertoi vangin kotimaan. Näitä olivat ”B” belgialaisilla, ”F” ranskalaisilla, ”I” italialaisilla, ”P” puolalaisilla, ”S” espanjalaisilla, ”T” tšekeillä ja ”U” unkarilaisilla. Myös muita merkkejä ja edellä mainittujen yhdistelmiä käytettiin.


text: Keskitysleirivangit jakaantuivat hyvin nopeasti kolmioidensa värin perusteella eritasoisiin ryhmiin. Vartijat ja muut vangit kohtelivat eri ryhmiä eri tavoin, jolloin muodostui leirin sisäinen hierarkia tai ”kastijärjestelmä”. Hierarkian yläpäähän kuuluvat vangit saivat helpommin erilaisia luottamustehtäviä, kun taas alimmilla portailla olevat juutalaiset ja homoseksuaalit saivat kärsiä kovaa kohtelua myös vankitoveriensa taholta. Vankien keskuudesta valittiin muun muassa leirinvanhimpia ja muita valvojia, ”kapoja” (lyhenne sanasta "Kameradenpolizei", virallisesti "Funktionshäftlinge"). Heillä saattoi olla huomattavaakin vaikutusvaltaa ja etuoikeuksia: he pystyivät hankkimaan helpommin lisäravintoa tai jopa alkoholia. Kapojen ei myöskään tarvinnut työskennellä. Vartijoille oli edullista suosia joitakin vankiryhmiä ja kylvää siten eripuraa vankien keskuuteen.


text: Leirihierarkian tasot olivat yleensä:Hierarkia ei kuitenkaan taannut edes korkealle sijoittuneelle vangille inhimillisiä olosuhteita: myös uskonnollisia tai poliittisia vankeja murhattiin ja pahoinpideltiin. Koska kolmion värillä oli leirielämässä niin suuri merkitys, yrittivät juutalaiset ja muut heikossa asemassa olevat usein hankkia itselleen erivärisen tunnuksen.


title: Biomassa

text: Biomassa tarkoittaa biologiassa kaikkien elollisten olioiden yhteispainoa tietyllä pinta-alalla. Biomassa voidaan ilmaista tuorepainona tai kuivapainona (eliöiden sisältämä vesi pois lukien).


title: Biomassa

text: Biomassalla voidaan tarkoittaa myös yleisesti mitä tahansa eliöllistä alkuperää olevaa ainetta. Yleensä tehdään erotus fossiilisen biomassan ja ei-fossiilisen biomassan välille siten, että biomassalla tarkoitetaan vain ei-fossiilista eli tuoreempaa biomassaa. Erityisesti termiä käytetään puhuttaessa eliöperäisestä raakaa-aineesta energiantuotannossa tai materiaalina.


title: Biomassa

text: Energiantuotannossa biomassalla viitataan lähinnä monenlaisiin eloperäisiin jätteisiin, kuten puuhun, hakkuujätteisiin sekä sokeria ja tärkkelystä sisältäviin kasveihin. Niistä kaikista vapautuu poltettaessa energiaa, bioenergiaa, jota voidaan käyttää hyödyksi. Termi biomassa merkitsee eloperäistä ainetta, jota voidaan käyttää muun muassa energiantuotantoon. Biopolttoneste on pelloilla kasvavaa biomassa, josta valmistetaan polttonestettä esimerkiksi rypsiöljyä. Hake on puupalasten seos, ja hakkuutähde on metsään jäävä osa puusta. Biomassa poltetaan voimalassa, joka on pelkkä sähköä tuottava yksikkö tai niin sanottu vastapainevoimalaitos, joka tuottaa myös lämpöä teollisuudelle ja/tai kotitalouksille ja mahdollisesti myös prosessihöyryä teollisuudelle.


title: Biomassa

text: Iso-Britannia rakentaa maailman suurimman sähköä tuottavan biomassatehtaan 350 MW. Puulastut tuodaan USA:sta ja Kanadasta. Sähkö riittää puolelle Walesin asukkaista.


title: Biomassa

text: Maailman suurin biopolttoainetta käyttävä voimalaitos sijaitsee Suomessa, UPM-Kymmenen tehdasalueella Pietarsaaressa. Laitoksen omistaa Ahlholmens Kraft AB. Laitoksella käynnistyi 550 MWth:n leijukerroskattila syksyllä 2001. Kattilan on valmistanut Kværner Pulping Oy. Kattilassa käytetään 55 % fossiilista turvetta, joten sen pääpolttoaine ei ole biomassaa.


title: Biomassa

text: Vuonna 2000 puolet maailman leijukerroskattiloista oli valmistettu Suomessa. Leijukerroskattilassa polttoaine sekoittuu tulipesän alta nousevaan hiekkaan ja lämpö kerätään seinien vesikierrosta. Savukaasut puhdistetaan sykloneilla.


title: Biomassa

text:
Usein ilmoitetaan jonkin biomin (joka tarkoittaa monesti käytännössä lähinnä kasvillisuusvyöhykettä) biomassan tuotanto.
Voidaan ilmoittaa esimerkiksi jonkin kasvillisuustyypin tuottama nettobiomassa hehtaaria tai neliömetriä kohti.
Voidaan myös kertoa, kuinka monta prosenttia biomassasta on maan alla. Voidaan kertoa koko biomassa.
Biomassa voi uusiutua nopeasti tai hitaasti. Puusto uusiutuu melko hitaasti korkeilla leveysasteilla.
Suomi aloitti pellettien tuotannon 1990-luvun lopulla, kun se muualla Euroopassa oli jo tuttua puuhaa. Tiede-lehden mukaan vuoden 1999 polttoöljyn hinnan nousu teki pelleteistä Suomessa hinnaltaan kilpailukykyisiä. Pelletit tehdään sahanpurusta ja höyläkoneen lastuista eli kutterinpurusta. Ne kuivataan, jauhetaan, kuumennetaan 100 °C:n ja puristetaan rei'itetyn levyn läpi. Biowatin mukaan 8 mm:n lieriöt eivät tuoksu eivätkä pölyä. Kattilat toimivat automaattisesti.


title: Biomassa

text: Biokaasua saadaan biomassasta hapettomissa olosuhteissa. Metaanin osuus on 35–80 % ja hiilidioksidin 20–65 %. Lämmöntuotannossa biokaasun hyötysuhde on 90 % ja sähköntuotannossa 35 %. liikenteen biopolttoaineena kasvihuonekaasujen vähennys on 81–88 %. Suomessa biokaasun energiantuotanto on vaatimatonta. Vuonna 2000 energiaa tuotettiin 129 GWh ja lisäksi kaatopaikoilta 83 GWh (12–20 % sähköä). Vuonna 2000 jätevedenpuhdistamoilla oli 15 biokaasureaktoria. Jätevedenpuhdistamoiden biokaasusta käytettiin 89 % ja kaatopaikkojen biokaasusta 47 %. Muu osa kaasusta poltettiin energiaa hyödyntämättä. Sitä voisi hyödyntää muun muassa ajoneuvojen polttoaineena. Sähkökäyttö ei ole ollut mielekästä pitkien etäisyyksien vuoksi. Motivan mukaan kaatopaikkabiokaasun käyttöä voisi Suomessa nostaa nykyisestä 21 milj. m³:sta yli 200 milj. m³:n (energiamäärä noin 800 GWh). Maatiloilla oli vuonna 2000 vain 5 biokaasureaktoria. Tanskassa tuotanto on keskitetty isompiin laitoksiin (jotka saavat raaka-aineen usealta tilalta) hyötysuhteen parantamiseksi.


title: Biomassa

text:
Biomassaa voidaan muuttaa esimerkiksi happohydrolyysin avulla erilaisiksi kemikaaleiksi kuten levuliinihapoksi, muurahaishapoksi ja furfuraaliksi.
Uusi kemian haara, jota kutsutaan vihreäksi kemiaksi pyrkii löytämään biomassalle uusia hyödyntämismahdollisuuksia.


title: FN MAG

text: FN MAG (lyhenne sanoista "Mitrailleuse d'Appui Général", eli yleiskonekivääri) on belgialaisen FN Herstalin suunnittelema ja valmistama kevyt konekivääri. 1950-luvun lopulla suunniteltu ase on nykyään eräs maailman eniten käytettyjä kevyitä konekivääreitä.


title: FN MAG

text: Ampuja voi valita kahdesta eri tulinopeudesta tilanteeseen sopivimman: joko 650-750 tai 950-1000 laukausta minuutissa. MAG painaa versiosta riippuen 11-13 kg. Kaliiperi on 7,62 mm NATO (7,62x51 mm). Aseen piippu voidaan ylikuumenemisen ehkäisemiseksi vaihtaa muutamassa sekunnissa uuteen.


title: FN MAG

text: MAG on käytössä muun muassa Belgian, USA:n ("M240"), Ison-Britannian ("L7" ja "L8") ja Ruotsin ("Ksp M/58B") armeijoissa.


title: FN MAG

text: MAG on käytössä myös Suomen puolustusvoimien Hollannista ostamissa Leopard 2A6 -taistelupanssarivaunuissa.


title: Magog

text: Magog (Vanhassa kirkkoraamatussa Maagog) oli Raamatun Vanhan testamentin mukaan Jafetin poika ja Nooan pojanpoika.


title: Magog

text: Ensimmäisen Mooseksen kirjan Kansojen taulussa Magog mainitaan yhtenä niistä Nooan jälkeläisistä, jotka vedenpaisumuksen jälkeen lähtivät levittäytymään ja joista periytyi uusia kansoja. Ilmestyskirjan profetiassa sanotaan Saatanan johdattavan Gogin ja Magogin kansat harhaan ja sotaan Jumalaa vastaan.


title: Magog

text: Ensimmäisellä vuosisadalla eläneen juutalaisen historioitsija Josephuksen mukaan Magogista polveutuivat skyytit. 1500-luvulla Ruotsin katolinen arkkipiispa Johannes Magnus kirjoitti Magogin, Jaafetin pojan, olleen Ruotsin perustaja ja ensimmäinen kuningas. Suomalainen kirjailija Daniel Juslenius (1676-1752) puolestaan on esittänyt suomalaisten periytyneen Magogista.


title: Madai

text: Madai oli Raamatun Vanhan testamentin mukaan yksi Jafetin pojista. Madain uskotaan tarkoittavan Meediaa, mutta sen on arveltu tarkoittavan myös Mitannia.


title: Madai

text: Riemuvuosien kirjan mukaan Madai nai Seemin tyttären, ja asui mieluumin Seemin jälkeläisten luona kuin Jafetin jälkeläisten luona Mustanmeren takana. Hän sai langoiltaan Elamilta, Assurilta ja Arpaksadilta maan, jota kutsuttiin hänen mukaansa Meediaksi.


title: M60

text: M60 on yhdysvaltalainen 7,62 mm:n Nato-patruunaa ampuva kevyt konekivääri.


title: M60

text: M60 suunniteltiin 1940-luvun lopulla saksalaisen FG-42-sarja-automaattikiväärin pohjalta. Aseen vyönsyöttömekanismi on samanlainen kuin MG-42:ssa. Yhdysvaltain maavoimien käyttöön se tuli vuonna 1957. Ase ei kuitenkaan ollut erityisen onnistunut, ja on enimmäkseen korvattu belgialaista alkuperää olevalla FN Minimillä ja FN MAG:lla, jotka Yhdysvalloissa tunnetaan nimillä M249 (SAW) ja M240. M60:n teoreettinen tulinopeus on noin 550 laukausta minuutissa ja luodin lähtönopeus 853 m/s.


title: M60

text: M60 sai Vietnamin sodassa käyttäjiltään lempinimen ”Hog” tai ”Pig”, joitten nimitysten syyksi sanotaan aseen suurta kokoa ja painoa, kovaksi moitittua rekyyliä, tai huonosti huolletun aseen jumiintumistaipumusta.


title: M60

text: M60 on edelleen Yhdysvaltain asevoimien käytössä muun muassa helikopterien oviaseena. M60E4 on Yhdysvaltain laivaston käytössä, siihen on tehty aseen syötön varmuutta parantavia rakennemuutoksia ja se on varustettu lyhyemmällä piipulla, etukahvalla ja kumisella perälevyllä.


title: M60

text: Alkuperäinen versio otettiin käyttöön Yhdysvaltain armeijassa 1950-luvun lopulla pian valmistuksen alkamisen jälkeen. Tuolloin se oli tarkoitettu vain jalkaväelle. Sitä käytettiin ensimmäistä kertaa suuremmassa käytössä 1960-luvulla, erityisesti Vietnamin sodassa.


title: M60

text: M60:nen ensimmäinen päivitetty versio oli M60E1, joka ei kuitenkaan mennyt täystuotantoon. Sen useat uudet ominaisuudet kuitenkin pidettiin myöhemmissä E3 ja E4 versioissa. Pääosin uudistukset koskivat kaasusylinteriä, piippua ja jalustan kiinnitystä. Yksi näkyvimpiä muutoksia oli jalustan kiinnityskohta, joka oli siirretty piipusta kaasuputkeen.


title: M60

text: M60E2 tuli käyttöön 1970-luvulla ja sitä on käytetty panssarivaunuissa, kuten M48A5 ja myöhemmin myös M60 Pattonissa ja K1 MBT:ssä. E2-versiosta puuttuu useita ulkopuolisia komponentteja perus M60 konekivääristä, kuten perä- ja kahvaosat. E2 oli elektronisesti ammuttava, jossa oli myös varalla manuaalinen liipaisin. Kaasuputki piipun alla oli pidennetty aseen täyden mitan mukaan, jotta kaasu kulkeutuisi ajoneuvosta ulos.


title: M60

text: M60E6 on paranneltu versio M60E4 versiosta, jonka valmisti US Ordnance. Suurimmaksi osaksi siitä tehtiin kevyempi korvaamalla alkuperäinen teräs alumiinilla. Paino väheni 9.27 kilogrammaan. Tulinopeus säilyi samana noin 550. Myös aseen panosvyö syöttöä on parannettu 30 prosenttia, jotta se olisi luotettavampi hankalissa olosuhteissa. Tanskan armeija otti aseen käyttöönsä 2014.


title: Gomer

text: Gomer oli Raamatun Vanhan testamentin mukaan yksin Jafetin seitsemästä pojasta. Nimi Gomer tarkoittaa kimmeriläisiä, joiden kantaisän Gomerin uskotaan olleen.


title: Javan

text: Javan oli Raamatun Vanhan testamentin mukaan Jafetin poika. Javan tarkoittaa Raamatuntutkijoiden mukaan Kreikkaa.


title: Tiras

text: Tiras oli Raamatun Vanhan testamentin mukaan Jafetin poika. Nimen Tiras uskotaan tarkoittavan etruskeja


title: Kus

text: Kus (, eli "tumma") oli Raamatun Vanhan testamentin mukaan Haamin ensimmäinen poika. Kuš tarkoittaa samaa kuin Nubia.


title: Kus

text: Kusin poikia olivat Seba, Habila, Sabta, Raema, Sabteka ja Nimrod.


title: Misraim

text: Misraim (Hepr. מִצְרַיִם  / מִצְרָיִם  , käännös "Mitzráyim") oli Raamatun Vanhan testamentin mukaan Haamin toinen poika. Egyptiläisten uskotaan olevan Misraimin jälkeläisiä. Misraimilla kerrotaan olleen yhteensä seitsemän poikaa.


title: Misraim

text: Uus-babylonilaisissa teksteissä käytetään Egyptistä ilmaisua "Mizraim", ugaritilaiset merkinnät käyttivät Egyptistä merkintää "Msrm". Arabiankielinen nimi Egyptistä on "Misr". George Syncellus (n. 800 jaa.) on arvioinut, ilmeisesti Manethon tekemään listaan viitaten, että Misraim saattoi olla sama kuin legendaarrinen farao Menes. Misraim näyttäisi myös vastaavan Eusebiuksen mainitsemaa mytologista nimeä Misor, jonka sanottiin olevan Taautuksen isä, joka sai Egyptin.


title: Put

text: Put () oli Raamatun Vanhan testamentin mukaan Haamin kolmas poika. Hänellä oli kaksi veljeä: Kus (Nubia) ja Misraim (Egypti). Put'ista käytetään satunnaisesti myös nimeä "Put Libyalainen". Hänet liitetään usein libyalaisten kantaisäksi. Muinainen Libya ei tosin vastaa alueeltaan modernia Libyaa.


title: Raema

text: Raema oli Raamatun Vanhan testamentin mukaan Haamin pojanpoika, ja Kusin poika. Raeman poikia olivat Saba ja Dedan, joista Raamatun mukaan polveutuvat monet etäläarabialaiset ja nubialaiset heimot.


title: Szeged

text: Szeged [] on Unkarin kolmanneksi suurin kaupunki. Se sijaitsee Tisza-joen varrella Csongrádin läänissä maan eteläosassa. Kaupungissa on yliopisto ja kumi-, tekstiili- ja rautateollisuutta. Vuonna 2009 kaupungissa oli 169 030 asukasta ja sen pinta-ala on 281,00 neliökilometriä.


title: Szeged

text: Szeged on Turun ystävyyskaupunki vuodesta 1971.


title: Aram

text: Aram oli Raamatun Vanhan testamentin mukaan yksi Seemin pojista. Aramin poikia olivat Us, Hul, Geter ja Mas. Aramin on tulkittu tarkoittavan Syyrian arameialaisia, eli Aramia on pidetty heidän kantaisänään.


title: Aram

text: Mandealaisuudessa Aramia pidetään profeettana.


title: Fibromyalgia

text: Fibromyalgia on krooninen kipu-uupumusoireyhtymä (diagnoosikoodi M79.7). Tautia sairastaa arviolta 2–5 prosenttia väestöstä ja yhdeksänkymmentä prosenttia sairastuneista on naisia.


title: Fibromyalgia

text: Fibromyalgiapotilaiden aivojen harmaat aivosolut kuolevat kymmenen kertaa tavanomaista nopeammin, mikä johtaa siihen, että heillä on neurologisesti terveisiin koehenkilöihin verrattuna sitä vähemmän harmaita aivosoluja, mitä kauemmin sairautta on kestänyt. Harmaita aivosoluja näyttäisi tuhoutuvan nimenomaan aivojen tärkeimmistä osista.


title: Fibromyalgia

text: Fibromyalgia aiheuttaa usein työkyvyttömyyttä, eikä siihen ole onnistuttu löytämään tehokasta hoitoa, mutta suomalaiset vakuutusyhtiöt eivät myönnä kovin helposti pidempiä sairauspäivärahakausia tai työkyvyttömyyseläkettä kyseisen sairauden perusteella. On kuitenkin tapauksia, joissa fibromyalgiadiagnoosi on riittänyt työkyvyttömyyseläkkeen myöntämiseen. "Työeläkejärjestelmän työkyvyttömyyseläkehakemuksista, joissa työkyvyn heikkenemisen diagnoosina on fibromyalgia, myönnetään noin neljännes. (Reumaliiton tiedote 11.5.2008)"


title: Fibromyalgia

text: Fibromyalgiapotilailla esiintyy laaja-alaista, neuropaattista kipua muistuttavaa kroonista kipua. Fibromyalgiakipua esiintyy lihaksissa, jänteissä ja nivelissä. Fibromyalgiapotilaiden uni on yleensä virkistämätöntä, minkä vuoksi he kärsivät jo herätessä alkavasta uupumuksesta. FM-potilailla todetaankin usein non-REM-unen aikana alfa-deltapoikkeavuutta aivosähkökäyrässä. Muita yleisiä oireita ovat kognitiiviset eli henkisen suorituskyvyn ongelmat, kuten keskittymiskyvyttömyys, uuden oppimisen vaikeus ja muistin huononeminen, meluyliherkkyys, puutuminen, turvotuksen tunne ja masentuneisuus tai ahdistuneisuus, joka korreloi kivun voimakkuuden kanssa.


title: Fibromyalgia

text: Normaalit tuntoärsykkeet saattavat aiheuttaa FM-potilaalle sietämätöntä kipua (ns. allodynia). Potilaat kokevat lisäksi keskimäärin jo 65 desibelin melun sietämättömäksi rajan ollessa terveillä henkilöillä 100 desibeliä. Ärtynyt paksusuoli (IBS) ja levottomat jalat ovat yleisiä fibromyalgiaa sairastavilla. Kroonisen väsymysoireyhtymän oireet muistuttavat fibromyalgian oireita.


title: Fibromyalgia

text: Terveydenhuollosta apua hakevien fibromyalgiapotilaiden toimintakyky on yhtä huono tai huonompi kuin nivelreumaa tai selkärankareumaa potevilla. Lääkityksen tehottomuudesta johtuen FM-potilaiden kivut sekä kognitiiviset ongelmat, kuten keskittymiskyvyttömyys, uuden oppimisen ja ajatusten prosessoinnin vaikeus, muistin huononeminen ja ilmaisun sujuvuuden ongelmat vaikeuttavat heidän selviytymistään ansiotyössä. FM-potilaat prosessoivat informaatiota yhtä huonosti kuin vakavasta masennuksesta kärsivät. FM-potilaiden suorituksen heikkouden syynä ei ole kuitenkaan masennus.


title: Fibromyalgia

text: Kansaneläkelaitos ja yksityiset suomalaiset vakuutusyhtiöt eivät pidä fibromyalgiaa sairauspäivärahaan, kuntoutustukeen tai työkyvyttömyyseläkkeeseen oikeuttavana sairautena. Syyksi on esitetty, ettei suomalainen vakuutusoikeus uskoisi sellaisten sairauksien olemassaoloon, joiden esiintymistä ei ole todistettu objektiivisesti (esim. kuvantamis- tai laboratoriotutkimuksin) dokumentoiduilla muutoksilla. Fibromyalgian voisi kuitenkin todistaa objektiivisesti aivojen toiminnallisella magneettikuvauksella, mutta tutkimus maksaa 15 000 euroa eikä Kela suostu korvaamaan siitä aiheutuvia kustannuksia..


title: Fibromyalgia

text: Myös työministeriön virkamiehet ovat olleet sitä mieltä, ettei fibromyalgia aiheuta työkyvyttömyyttä eikä edes työkyvyn menetyksen uhkaa.


title: Fibromyalgia

text: On hyvin tavallista, että fibromyalgiapotilas on todettu ansiotyöhön kykenemättömäksi oma- ja työterveyslääkärin, useiden eri alojen erikoislääkäreiden sekä kuntoutustutkimuslaitosten tutkimuksissa mutta eläke evätään. Fibromyalgiapotilaiden tutkimus-, lausunto- ja valituskierre saattaa johtaa heidän henkiseen luhistumiseensa. Tällöin heillä on mahdollisuus saada kuntoutustukea, sillä vakuutusyhtiöt eivät vaadi masennuspotilailta kuvantamis- tai laboratoriotutkimuksin dokumentoituja muutoksia. Fibromyalgia on kuitenkin todellinen sairaus eikä työeläkettä väärin perustein hakevien ihmisten teeskentelyä, sillä sitä esiintyy myös maissa, joiden väestö ei kuulu vakuutusoikeudellisten korvausjärjestelmien piiriin.


title: Fibromyalgia

text: Fibromyalgiaan liittyvät kivut johtuvat aivojen kipua säätelevän järjestelmän herkistymisestä. Fibromyalgiapotilailla on tavattu muun muassa muutoksia kipua ja tuntoa aistivissa pienissä ääreishermoissa. Sairaus on naisilla yleisempi kuin miehillä, ja se on erityisen yleinen autoimmuunisairauksista (esimerkiksi nivelreuma ja SLE) kärsivillä. Myös huonon unenlaadun on ajateltu altistavan fibromyalgialle.


title: Fibromyalgia

text: Työperäinen stressi lisää fibromyalgian puhkeamisen riskiä.


title: Fibromyalgia

text: Fibromyalgian diagnoosikoodi sijoittuu tuki- ja liikuntaelinten sekä sidekudossairausten luokkaan, vaikka sairautta pidetään nykyisin neurologisena. Amerikan reumatologinen yhdistys (ARA) julkaisi vuonna 1990 fibromyalgian diagnostiset kriteerit. Niiden mukaan potilaalla on oltava laaja-alaista kipua, joka on kestänyt ainakin kolme kuukautta. Lisäksi kipua on esiinnyttävä yhdessätöista kahdeksastatoista tutkitusta fibromyalgiapisteestä. Edellä mainittujen kriteereiden diagnostinen herkkyys on lähes 90 prosenttia ja spesifisyys kahdeksankymmentä prosenttia. Tämä merkitsee sitä, että noin kymmenellä prosentilla tutkituista voi olla fibromyalgia, vaikka diagnostiset kriteerit eivät täyttyisi tutkimushetkellä, ja kahdellakymmenellä prosentilla diagnoosin saaneista voi todellisuudessa jokin muu sairaus, joka selittää heidän oireensa.


title: Fibromyalgia

text: Fibromyalgia ei aiheuta tavanomaisissa laboratorio- tai kuvantamistutkimuksissa (esimerkiksi röntgenkuvaus, ultraäänitutkimus, MRI-magneettikuvaus) havaittavia muutoksia. Merkittävällä osalla potilaista on kuitenkin autoimmuniteettiin viittaavia tumavasta-aineita (ANA), ja lähes kaikilta FM-potilailta on löydettävissä XMRV-viruksen vasta-aineita Fibromyalgiapotilailla on tavattu muun muassa muutoksia kipua ja tuntoa aistivissa pienissä ääreishermoissa.


title: Fibromyalgia

text: Coloradon yliopiston tutkijat kehittivät vuonna 2016 toiminnalliseen magneettikuvaukseen (FMRI) perustuvan testin, jolla pehmytkudosreumapotilaat voidaan seuloa yli 90 prosentin tarkkuudella. Potilaat altistetaan kuvauksen aikana visaalisille, äänellisille ja kosketukseen perustuvilel ärsykkeille sekä kipua tuottavalle paineelle.


title: Fibromyalgia

text: Osa lääkäreistä suhtautuu FM:ään epäillen tai torjuvasti, ja on yleistä, että FM-potilaille annetaan psykiatrinen diagnoosi.


title: Fibromyalgia

text: Lähes puolet fibromyalgiapotilaista hyötyy saamastaan lääketieteellisestä hoidosta jonkin verran tai selvästi. Hoidosta hyötyneiden ja hyötymättömien potilaiden välillä ei ole muuta eroa kuin se, että he olivat keskimäärin viisi vuotta nuorempia ja heillä on vähemmän unihäiriöitä.


title: Fibromyalgia

text: Fibromyalgian oireita voidaan lievittää jonkin verran lääkkeillä. Tavanomaisimpia ovat masennuslääkkeet (erityisesti trisykliset masennuslääkkeet ja serotoniinin ja noradrenaliinin takaisinoton estäjät eli SNRI-lääkkeet), antikonvulsantit eli epilepsialääkkeet, lihasrelaksantit, NMDA-reseptorin salpaajat, kipulääkkeet ja unilääkkeet, mutta myös monia muunlaisia lääkkeitä on käytetty. Yhdysvalloissa on epilepsian ja hermovauriokivun hoitoon käytetty pregabaliini hyväksytty myös fibromyalgiahoidoksi. Fysioterapiasta ja joistakin liikuntamuodoista voi olla apua. Jos tavanomaiset kipulääkkeet auttavat, kyse ei ole fibromyalgiasta, mutta itse taudissa ne ovat vain haitaksi.


title: Kateenkorva

text: Kateenkorva eli tyymus () on rintaontelossa välikarsinassa sydämen etuyläpuolella sijaitseva parillinen imukudoselin. Se on selkärankaisten immuunijärjestelmän elin, jossa sikiöaikana T-imusolut kypsyvät.


title: Kateenkorva

text: Kateenkorva on muodostunut kuorikerroksesta ja ytimestä. Se on jakautunut epätäydellisiksi lohkoiksi eli kortekseiksi, joilla on kuitenkin yhteinen ydin eli medulla. Sitä ympäröi sidekudoksesta muodostunut kotelo.


title: Kateenkorva

text: Medullassa on ikääntyneiden epiteeliretikulaarisolujen keräytymiä, joita kutsutaan Hassallin kappaleiksi.


title: Kateenkorva

text: Vastasyntyneen kateenkorva on ruumiin kokoon nähden suuri (10–20 g). Puberteetin jälkeen se jälleen kehittyy (30–40 g). Aikuisena se on pienimmillään kehonpainoon nähden, ja se surkastuukin aikuisiän aikana.


title: Kateenkorva

text: Histologisesti kateenkorva muistuttaa imusolmuketta. Kateenkorva toimii sikiöllä T-imusolujen kypsymispaikkana. Luuytimestä erilaistumattomat imusolut siirtyvät veren mukana kateenkorvaan. Korteksin alueella ne kypsyvät T-imusoluiksi. Kortekstista ne siirtyvät medullaan ja poistuvat sieltä verenkiertoon, jota pitkin ne kulkevat imusolmukkeisiin, pernaan ja muihin imukudoksiin.


title: Kateenkorva

text: Kateenkorvan erittämä hormoni on tymosiini.


title: Kateenkorva

text: Tymooma on kateenkorvakasvain.


title: Kateenkorva

text: Kateenkorvan poistoa nimitetään tymektomiaksi. Toimenpidettä käytetään myasthenia graviksen hoidossa.


title: Mani (profeetta)

text: Mani oli 200-luvulla elänyt persialainen profeetta ja manikealaisuuden perustaja. Manikealaisuuteen liittyy dualistinen näkemys maailmasta jakaantuneena hyvään ja pahaan. Mani alkoi saarnata uutta uskoaan saatuaan ilmestyksen ennen vuotta 240 ja saatuaan luvan Persian sasanidihallitsija Šapur I:ltä. Uusi oppi keräsi kannattajia, mutta myös vihollisia. Manin viholliset vangituttivat hänet ja Mani kuoli vankeudessa vuonna 277.


title: Mani (profeetta)

text: Manin aseman takia tarinat hänen elämästään ovat värittyneet voimakkaasti manikealaisuuden vastustajien tai kannattajien kertomusten mukaan, mikä tekee totuuden erottamisen fiktiosta hankalaksi. Mani syntyi tuolloin Parthian hallitsemassa Mesopotamiasa huhtikuussa 216 ja hänen vanhempansa kuuluivat arsakidien hallitsijasuvun Hamadanista ("Ekbatana") lähtöisin olevaan haaraan. Manin äidinkieli oli aramea. Joidenkin Manista kertovien tarinoiden mukaan hän syntyi rampana, millä selitettiin hänen sittempi vastenmielisyytensä ihmisruumista kohtaan. Manin vanhemmat olivat ehkä kristittyjä ja varttuessaan Mani omaksui vaikutteita varhaiskristillisestä gnostilaisuudesta.